/* COM/2010/0459 final - NLE 2010/0240 */ Proposta għal REGOLAMENT TAL-KUNSILL (UE) Nru .../2010 dwar miżuri restrittivi kontra l-Iran u li jħassar ir-Regolament (KE) Nru 423/2007





[pic] | IL-KUMMISSJONI EWROPEA | Brussel 31.8.2010 KUMM(2010) 459 finali 2010/0240 (NLE) Proposta għal REGOLAMENT TAL-KUNSILL (UE) Nru .../2010 dwar miżuri restrittivi kontra l-Iran u li jħassar ir-Regolament (KE) Nru 423/2007 (ippreżentat b’mod konġunt mill-Kummissjoni u mir-Rappreżentant Għoli tal-UE għall-Affarijiet Barranin u l-Politika ta’ Sigurtà) MEMORANDUM TA’ SPJEGAZZJONI 1. Fis-26 ta’ Lulju 2010, il-Kunsill approva d-Deċiżjoni 2010/413/PESK li tikkonferma l-miżuri restrittivi meħuda sa mill-2007 u li tagħmel provvediment għal miżuri restrittivi addizzjonali kontra l-Iran sabiex ikun konformi mar-Riżoluzzjoni tal-Kunsill tas-Sigurtà tan-NU 1929 (2010) u tmur flimkien mal-miżuri mitluba mill-Kunsill Ewropew fid-Dikjarazzjoni tiegħu tas-17 ta’ Ġunju 2010. 2. Dawn il-miżuri restrittivi jinkludu b’mod partikolari restrizzjonjiet addizzjonali fuq il-kummerċ f’oġġetti b’użu doppju u teknoloġija u tagħmir li jista’ jintuża għal repressjoni interna, restrizzjonijiet fuq kummerċ f’tagħmir ewlieni għal, u fuq investiment fi, l-industrija Iranjana taż-żejt u l-gass, restrizzjonijiet fuq investiment Iranjan fl-industrija nukleari u tal-minjieri tal-uranju, restrizzjonijiet fuq trasferimenti ta’ fondi minn u għall-Iran, restrizzjonijiet li jikkonċernaw is-settur bankarju Iranjan, restrizzjonjiet fuq l-aċċess tal-Iran għas-swieq tal-assigurazzjoni u tal-bonds tal-Unjoni u restrizzjonijiet fuq il-provvista ta’ ċertu servizzi lil bastimenti u ajruplani tal-merkanzija Iranjani. 3. Il-Kunsill għamel ukoll provvediment għal kategoriji addizzjonali ta’ persuni biex ikunu suġġetti għall-iffriżar ta’ fondi u riżorsi ekonomiċi u ċerti emendi tekniċi oħra għall-miżuri eżistenti. 4. Il-miżuri restrittivi riveduti li jikkonċernaw oġġetti b’użu doppju għandhom jitwessgħu biex ikopru l-oġġetti u t-teknoloġija kollha tal-Anness I tar-Regolament (KE) Nru 428/2009, bl-eċċezzjoni ta' ċerti oġġetti fil-Kategorija 5 tiegħu. L-oġġetti u t-teknoloġija tal-Kategorija 5 li bħalissa huma suġġetti għal projbizzjoni għandhom, madankollu, jibqgħu suġġetti għal projbizzjoni. Huwa wkoll xieraq li tiġi imposta projbizzjoni fuq ċerti oġġetti u teknoloġija li preċedentement kienu suġġetti għal rekwiżit ta' awtorizzazzjoni ta' esportazzjoni taħt l-Artikolu 3 tar-Regolament 423/2007. 5. Għandha tiġi pprovduta lista ta' oġġetti u teknoloġija fis-setturi taż-żejt u l-gass sabiex tiġi żgurata implimentazzjoni effettiva tal-miżuri restrittivi minn operaturi ekonomiċi u amministrazzjoni doganali. Proposta supplementari għal-lista ta’ tagħmir ewlieni u teknoloġija għall-industrija taż-żejt u l-gass imsemmija fl-Artikolu 8 tar-Regolament propost, tiġi ppreżentata separatament. 6. Sabiex ikunu effettivi, ir-restrizzjonijiet fuq l-investiment fis-settur taż-żejt u l-gass għandhom ikopru ċerti attivitajiet ewlenin, bħas-servizzi ta' trażmissjoni, u għall-istess raġuni, ir-restrizzjonijiet għandhom japplikaw ukoll għal impriżi konġunti u kif ukoll għal forom oħra ta' assoċjazzjonijiet u kooperazzjoni fis-settur taż-żejt u l-gass. 7. Restrizzjonijiet effettivi fuq investiment Iranjan fl-Unjoni jeħtieġu li jittieħdu miżuri sabiex persuni fiżiċi jew ġuridiċi, entitajiet u korpi suġġetti għall-ġuriżdizzjoni tal-Unjoni jkunu pprojbiti milli jħallu jew jawtorizzaw tali investiment. 8. Għaldaqstant huwa meħtieġ li jiġi emendat u ssupplementat ir-Regolament (KE) Nru 423/2007 tad-19 ta’ April 2007 dwar miżuri restrittivi kontra l-Iran. Għar-raġuni taċ-ċarezza, il-Kummissjoni u r-Rappreżentant Għoli tal-UE għall-Affarijiet Barranin u l-Politika ta’ Sigurtà jipproponu li jibdlu dan b’Regolament ikkonsolidat ġdid. 9. 2010/0240 (NLE) Proposta għal REGOLAMENT TAL-KUNSILL (UE) Nru .../2010 dwar miżuri restrittivi kontra l-Iran u li jħassar ir-Regolament (KE) Nru 423/2007 IL-KUNSILL TA’ L-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu, Wara li kkunsidra d-Deċiżjoni tal-Kunsill 2010/413/PESK tas-26 ta’ Lulju 2010 dwar miżuri restrittivi kontra l-Iran u li tħassar il-Pożizzjoni Komuni 2007/140/PESK[1], Wara li kkunsidra l-proposta konġunta mir-Rappreżentant Għoli tal-UE għall-Affarijiet Barranin u l-Politika ta’ Sigurtà u mill-Kummissjoni, Billi: 10. Fis-26 ta’ Lulju 2010, il-Kunsill approva d-Deċiżjoni 2010/413/PESK li tikkonferma l-miżuri restrittivi meħuda sa mill-2007 u li tagħmel provvediment għal miżuri restrittivi addizzjonali kontra r-Repubblika Iżlamika tal-Iran (minn hawn 'il quddiem l- Iran) sabiex ikun konformi mar-Riżoluzzjoni tal-Kunsill tas-Sigurtà tan-NU 1929 (2010) u kif ukoll mal-miżuri ta' akkumpanjament kif mitlub mill-Kunsill Ewropew fid-Dikjarazzjoni tiegħu tas-17 ta’ Ġunju 2010. 11. Dawn il-miżuri restrittivi jinkludu b’mod partikolari restrizzjonjiet addizzjonali fuq il-kummerċ f’oġġetti b’użu doppju u teknoloġija u kif ukoll tagħmir li jista’ jintuża għal repressjoni interna, restrizzjonijiet fuq kummerċ f’tagħmir u teknoloġija ewlenin għal, u fuq investiment fi, l-industrija Iranjana taż-żejt u l-gass, restrizzjonijiet fuq investiment Iranjan fl-industrija nukleari u tal-minjieri tal-uranju, restrizzjonijiet fuq trasferimenti ta’ fondi minn u għall-Iran, restrizzjonijiet li jikkonċernaw is-settur bankarju Iranjan, restrizzjonjiet fuq l-aċċess tal-Iran għas-swieq tal-assigurazzjoni u tal-bonds tal-Unjoni u restrizzjonijiet fuq il-provvista ta’ ċertu servizzi lil bastimenti u inġenji tal-ajru tal-merkanzija Iranjani. 12. Il-Kunsill għamel ukoll provvediment għal kategoriji addizzjonali ta’ persuni biex ikunu suġġetti għall-iffriżar ta’ fondi u riżorsi ekonomiċi u ċerti emendi tekniċi oħra għall-miżuri eżistenti. 13. L-obbligu tal-iffriżar ta' riżorsi ekonomiċi ta' entitajiet magħżula tal-Islamic Republic of Iran Shipping Lines (IRISL) ma jirrekjedix l-ikkonfiskar jew iż-żamma ta' bastimenti li huma proprjetà ta' tali entitajiet jew merkanzija li tinġarr minnhom sakemm tali merkanzija hija proprjetà ta' partijiet terzi, u lanqas ma jirrekjedi ż-żamma tal-ekwipaġġ ikkuntrattat minnhom, 14. Dawn il-miżuri jaqgħu fl-ambitu tat-Trattat dwar il-Funzjonament tal-Unjoni Ewropea u, għalhekk, partikolarment sabiex tkun assigurata l-applikazzjoni uniformi tagħhom mill-operaturi ekonomiċi fl-Istati Membri kollha, hija meħtieġa leġiżlazzjoni fil-livell tal-Unjoni sabiex timplimentahom f’dak li jirrigwarda l-Unjoni. 15. Ir-Regolament (KE) Nru 423/2007 tad-19 ta’ April 2007 dwar miżuri restrittivi kontra l-Iran[2] kif emendat jippromulga l-miżuri restrittivi meħuda mill-Unjoni b’referenza għall-Pożizzjoni Komuni 2007/140/PESK kif emendata[3]. Għal raġunijiet ta’ ċarezza, ir-Regolament (KE) Nru 423/2007 għandu jitħassar kompletament u jiġi ssostitwit minn dan ir-Regolament. 16. Il-miżuri restrittivi riveduti li jikkonċernaw oġġetti b’użu doppju għandhom ikopru l-oġġetti u t-teknoloġija kollha tal-Anness I tar-Regolament (KE) Nru 428/2009, bl-eċċezzjoni ta' ċerti oġġetti fil-Kategorija 5 tiegħu. L-oġġetti tal-Kategorija 5 relatati ma' teknoloġija nukleari u missilistika u li bħalissa huma suġġetti għal projbizzjoni għandhom, madankollu, jibqgħu suġġetti għal projbizzjoni. Barra minn hekk, huwa wkoll xieraq li tiġi imposta projbizzjoni fuq ċerti oġġetti u teknoloġija li preċedentement kienu suġġetti għal rekwiżit ta' awtorizzazzjoni ta' esportazzjoni taħt l-Artikolu 3 tar-Regolament 423/2007. 17. Għandha tiġi pprovduta lista ta' oġġetti u teknoloġija fis-setturi taż-żejt u l-gass sabiex tiġi żgurata implimentazzjoni effettiva tal-miżuri restrittivi minn operaturi ekonomiċi u amministrazzjonijiet doganali. 18. Sabiex ikunu effettivi, ir-restrizzjonijiet fuq l-investiment fis-settur taż-żejt u l-gass għandhom ikopru ċerti attivitajiet ewlenin, bħas-servizzi ta' trażmissjoni, u għall-istess raġuni, ir-restrizzjonijiet għandhom japplikaw ukoll għal impriżi konġunti u kif ukoll għal forom oħra ta' assoċjazzjonijiet u kooperazzjoni fis-settur taż-żejt u l-gass. 19. Restrizzjonijiet effettivi fuq investiment Iranjan fl-Unjoni jeħtieġu li jittieħdu miżuri sabiex persuni fiżiċi jew ġuridiċi, entitajiet u korpi suġġetti għall-ġuriżdizzjoni tal-Unjoni jkunu pprojbiti milli jħallu jew jawtorizzaw tali investiment. 20. Sabiex tiġi żgurata l-konsistenza mad-Direttiva 2005/60/KE tal-Parlament Ewropew u tal-Kunsill tas-26 ta' Ottubru 2005 dwar il-prevenzjoni ta' l-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu[4], dan ir-Regolament isegwi l-istess definizzjonijiet tat-termini "istituzzjoni finanzjarja" u "istituzzjoni ta' kreditu" bħal dik id-Direttva. 21. Dan ir-Regolament jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea u notevolment id-dritt għal rimedju effettiv u għal proċess ġust, id-dritt għal proprjetà u d-dritt għall-protezzjoni tad-dejta personali. Dan ir-Regolament għandu jkun applikat skont dawk id-drittijiet u l-prinċipji. 22. Id-Deċiżjoni 2010/413/PESK tagħmel provvediment għal proċedura ta’ reviżjoni li għandha tkun segwita minn persuna fiżika jew ġuridika, entità jew korp hija inkluża fl-Anness I jew l-Anness II ta’ dik id-Deċiżjoni. Il-proċeduri tal-elenkar għall-fini tal-iffriżar ta’ fondi u riżorsi ekonomiċi taħt dan ir-Regolament m’għandhomx jiddupplikaw dawn il-proċeduri. 23. Għall-implimentazzjoni ta’ dan ir-Regolament, u sabiex tinħoloq ċertezza legali massima fi ħdan l-Unjoni, l-ismijiet u dejta rilevanti oħra dwar persuni fiżiċi u ġuridiċi, entitajiet u korpi li l-fondi u r-riżorsi ekonomiċi tagħhom iridu jiġu ffriżati skont ir-Regolament, għandhom jiġu ppubblikati. L-ipproċessar tad-dejta personali ta’ persuni fiżiċi taħt dan ir-Regolament għandu jirrispetta r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta[5] u d-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta[6]. 24. Sabiex jiġi garantit li l-miżuri previsti f’dan ir-Regolament ikunu effettivi, dan tal-aħħar għandu jidħol fis-seħħ fil-jum tal-pubblikazzjoni tiegħu, ADOTTAT DAN IR-REGOLAMENT: Kapitolu I Definizzjonijiet Artikolu 1 Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) 'fergħa' ta' istituzzjoni finanzjarja jew ta' kreditu tfisser post ta' negozju li jifforma parti legalment dipendenti minn istituzzjoni finanzjarja jew ta' kreditu u li jwettaq direttament it-tranżazzjonijiet kollha, jew parti minnhom, inerenti fin-negozju ta' istituzzjonijiet finanzjarji jew ta' kreditu; (b) ‘servizzi ta’ senserija’ tfisser attivitajiet ta’ persuni, entitajiet u soċjetajiet li jaġixxu bħala intermedjarji billi jixtru, ibigħu jew jirranġaw it-trasferiment ta’ oġġetti u teknoloġiji, jew jinnegozjaw jew jirranġaw tranżazzjonijiet li jinvolvu t-trasferiment ta’ oġġetti jew teknoloġija; (c) ‘kuntratt jew tranżazzjoni’ tfisser kwalunkwe tranżazzjoni ta’ kwalunkwe forma u liema tkun il-liġi applikabbli, sew jekk tinkludi kuntratt wieħed jew aktar jew obbligi simili magħmula bejn l-istess partijiet jew partijiet differenti; għal dan l-iskop, ‘kuntratt’ tinkludi bond, garanzija jew indennità, b’mod partikolari garanzija finanzjarja jew indennità finanzjarja, u kreditu, sew jekk legalment indipendenti jew le, kif ukoll kwalunkwe dispożizzjoni relatata li taqa’ taħt, jew b’konnessjoni ma’, it-tranżazzjoni; (d) 'istituzzjoni ta' kreditu' tfisser istituzzjoni ta' kreditu kif imfissra fl-Artikolu 4(1) tad-Direttiva 2006/48/KE tal-Parlament Ewropew u tal-Kunsill tal-14 ta' Ġunju 2006 dwar il-bidu u t-twettiq tan-negozju ta' istituzzjonijiet ta' kreditu[7], inklużi l-fergħat fl-Unjoni u 'l barra minnha; (e) ‘territorju doganali tal-Unjoni’ tfisser it-territorju definit fl-Artikolu 3 tar-Regolament (KE) Nru 450/2008 tal-Parlament Ewropew u tal-Kunsill tat-23 ta’ April 2008 li jistabbilixxi l-Kodiċi Doganali Komunitarju[8]. (f) ‘riżorsi ekonomiċi’ tfisser assi ta’ kull xorta, tanġibbli jew intanġibbli, mobbli jew immobbli, li mhumiex fondi iżda li jistgħu jintużaw għall-akkwist ta’ fondi, oġġetti jew servizzi; (g) ‘esplorazzjoni taż-żejt u gass naturali’ jinkludi t-tiftix taż-żejt u ta’ gass naturali, kif ukoll servizzi ġeoloġiċi; (h) 'istituzzjoni finanzjarja' tfisser (i) intrapriża, għajr istituzzjoni ta' kreditu, li mill-anqas operazzjoni waħda minn dawk inklużi fil-punti 2 sa 12 u punti 14 u 15 tal-Anness I tad-Direttiva 2006/48/KE, inklużi l-attivitajiet ta' uffiċji ta' kambju tal-munita (bureaux de change); (ii) kumpanija tal-assigurazzjoni awtorizzata b'mod adegwat skont id-Direttiva 2002/83/KE tal-Parlament Ewropew u tal-Kunsill tal-5 ta' Novembru 2002 dwar l-assigurazzjoni fuq il-ħajja[9], safejn twettaq attivitajiet koperti minn dik id-Direttiva; (iii) ditta tal-investimenti kif definita fil-punt 1 tal-Artikolu 4(1) tad-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji[10]; (iv) intrapriża ta' investiment kollettiv li tikkumerċjalizza l-unitajiet u l-ishma tagħha; (v) intermedjarja tal-assigurazzjoni kif definita fl-Artikolu 2(5) tad-Direttiva 2002/92/KE tal-Parlament Ewropew u tal-Kunsill tad-9 ta' Diċembru 2002 dwar il-medjazzjoni fl-assigurazzjoni[11], għajr l-intermedjarji kif imsemmija fl-Artikolu 2(7) ta' dik id-Direttiva, meta jaġixxu fir-rispett tal-assigurazzjoni fuq il-ħajja u servizzi oħrajn relatati mal-investiment; il-fergħat tagħha fl-Unjoni u 'l barra minnha. (i) ‘iffriżar ta’ riżorsi ekonomiċi’ tfisser il-prevenzjoni tal-użu ta’ riżorsi ekonomiċi għall-akkwist ta’ fondi, oġġetti jew servizzi bi kwalunkwe mod, inkluż, iżda mhux limitat għal, il-bejgħ, il-kiri jew l-użu bħala garanzija tagħhom; (g) ‘iffriżar ta’ fondi’ tfisser il-prevenzjoni ta’ kwalunkwe moviment, trasferiment, alterazzjoni, użu ta’, aċċess għal, jew negozju b’fondi bi kwalunkwe mod li jirriżulta fi kwalunkwe bidla fil-volum, fl-ammont, fil-lok, fid-dritt tal-proprjetà, fil-pussess, fil-karattru, fid-destinazzjoni tagħhom jew f’bidla oħra li tippermetti l-użu tal-fondi, inkluża l-amministrazzjoni ta’ portafoll; (k) ‘fondi’ tfisser assi finanzjarji u benefiċċji ta’ kull xorta, li jinkludu iżda mhux limitati għal: (i) flus kontanti, ċekkijiet, pretensjonijiet fuq flejjes, kambjali, money-orders u strumenti oħra ta’ ħlas; (ii) depożiti ma’ istituzzjonijiet finanzjarji jew entitajiet oħra, bilanċi f’kontijiet, dejn u obbligazzjonijiet ta’ dejn; (iii) titoli negozjati kemm pubblikament kif ukoll privatament u dokumenti dwar dejn, inklużi titoli ta' fondi u ishma, ċertifikati li jirrappreżentaw sigurtajiet, bonds, noti, mandati, obbligazzjonijiet u kuntratti ta' derivati; (iv) imgħax, dividendi jew dħul ieħor fuq assi, jew valur akkumulat jew iġġenerat minnhom; (v) kreditu, dritt ta’ tpaċija, garanziji, performance bonds jew impenji finanzjarji oħra; (vi) ittri ta’ kreditu, poloz ta’ tagħbija, dokumenti ta’ bejgħ; u (vii) dokumenti li jagħtu prova ta’ interess f’fondi jew riżorsi finanzjarji; (l) 'oġġetti’ jinkludi oġġetti, materjali u tagħmir; (m) ‘assigurazzjoni’ tfisser impenn fejn persuna jew aktar tkun jew ikunu obbligati, bi ħlas, biex jipprovdu lil persuna waħda oħra jew aktar, fil-każ ta’ materjalizzazzjoni ta’ riskju, b’indennità jew benefiċċju kif determinat mill-impenn; (n) ‘investiment’ tfisser: (i) l-akkwist jew l-estensjoni ta’ parteċipazzjoni f’intrapriża, inkluż l-akkwist b’mod sħiħ ta’ tali intrapriża u l-akkwist ta’ ishma u titoli ta’ natura parteċipanti; (ii) self jew kreditu finanzjarju; (iii) ftehim ma’ persuna fiżika jew ġuridika, entità jew korp li jikkommettu ruħhom għall-akkwist jew l-estensjoni ta’ parteċipazzjoni f’intrapriża f’isimhom stess bi spejjeż tal-parti l-oħra tal-ftehim u jeżerċitaw id-drittijiet tas-sjieda tagħhom fuq struzzjonijiet tal-parti l-oħra tal-ftehim; (o) ‘inġenju tal-ajru Iranjan’ ifisser: (i) inġenju tal-ajru rreġistrat fl-Iran; (ii) inġenju tal-ajru li mhux irreġistrat fl-Iran u li huwa l-proprjetà, b'mod sħiħ jew parzjalment, ta’ ċittadin wieħed jew aktar tal-Iran jew ta’ persuna ġuridika jew aktar, entitajiet jew korpi li huma inkorporati jew kostitwiti taħt il-liġi tal-Iran; (iii) kwalunkwe inġenju tal-ajru ieħor b’kera jew inkella mikri minn ċittadin wieħed jew aktar tal-Iran jew minn persuna ġuridika jew aktar, entitajiet jew korpi li huma inkorporati jew kostitwiti taħt il-liġi tal-Iran; (p) ‘intrapriża Iranjana’ tfisser: (i) kwalunkwe persuna ġuridika, entità jew korp li jkunu inkorporati jew inkella kkostitwiti taħt il-liġi tal-Iran; (ii) kwalunkwe persuna ġuridika oħra, entità jew korp, inkluż kwalunkwe intrapriża jew assoċjazzjoni mhux inkorporata, li għandha l-post prinċipali ta’ negozju jew amministrazzjoni ċentrali tagħha fl-Iran; (iii) kwalunkwe persuna ġuridika, entità jew korp mhux inkorporati jew kostitwiti taħt il-liġi tal-Iran li huma l-proprjetà, sħiħa jew parzjalment, ta’ ċittadin jew aktar tal-Iran jew ta’ persuna ġuridika jew aktar, entitajiet jew korpi li huma inkorporati jew ikkostitwiti taħt il-liġi tal-Iran; (q) ‘bastiment Iranjan’ ifisser: (i) bastiment li jtajjar il-bandiera tal-Iran; (ii) kwalunkwe bastiment li jtajjar bandiera oħra li huwa l-proprjetà, b'mod sħiħ jew parzjalment, ta’ ċittadin wieħed jew aktar tal-Iran jew ta’ persuna ġuridika jew aktar, entitajiet jew korpi li huma inkorporati jew kostitwiti taħt il-liġi tal-Iran; (iii) kwalunkwe bastiment ieħor chartered jew inkella mikri minn ċittadin wieħed jew aktar tal-Iran jew minn mill-anqas persuna ġuridika, entità jew korp wieħed li huma inkorporati jew kostitwiti taħt il-liġi tal-Iran; (r) ‘persuna, entità jew korp fl-Iran’ tfisser: (i) l-Istat tal-Iran jew kwalunkwe awtorità pubblika tiegħu; (ii) kwalunkwe persuna fiżika fl-Iran, jew residenti fih; (iii) kwalunkwe persuna ġuridika, entità jew korp bl-uffiċċju rreġistrat fl-Iran; (iv) kwalunkwe persuna ġuridika, entità jew korp ikkontrollati direttament jew indirettament minn wieħed jew aktar mill-persuni jew korpi msemmija hawn fuq; (s) it-terminu ‘produzzjoni taż-żejt u gass naturali’ jinkludi t-trażmissjoni taż-żejt u ta’ gass naturali; (t) ‘irfinar’ ifisser l-ipproċċessar, il-kondizzjonament jew it-tħejjija ta’ idrokarburi għas-suq; (u) ‘riassigurazzjoni’ tfisser l-attività li tikkonsisti li jiġu aċċettati r-riskji mgħoddija minn intrapriża ta’ assigurazzjoni jew minn intrapriża ta’ riassigurazzjoni oħra, jew fil-każ tal-assoċjazzjoni ta’ assiguraturi magħrufa bħala Lloyd’s, l-attività tikkonsisti fl-aċċettazzjoni ta’ riskji, mgħoddija minn kwalunkwe membru ta’ Lloyd’s, minn intrapriżi ta’ assigurazzjoni jew riassigurazzjoni għajr mill-assoċjazzjoni ta’ assiguraturi magħrufa bħala Lloyd’s; (v) ‘Kumitat tas-Sanzjonijiet’ ifisser il-Kumitat tal-Kunsill tas-Sigurtà tan-Nazzjonijiet Uniti li kien stabbilit skont il-paragrafu 18 tal-UNSCR 1737 (2006); (w) (b) ‘assistenza teknika’ tfisser kwalunkwe appoġġ tekniku relatat ma’ tiswijiet, żvilupp, manifattura, muntaġġ, ittestjar, manutenzjoni, jew kwalunkwe servizz tekniku ieħor, u tista’ jieħu forom bħal istruzzjoni, pariri, taħriġ, trażmissjoni ta’ tagħrif prattiku jew ħiliet jew servizzi ta’ konsulenza; inkluż forom verbali ta’ assistenza; (x) ‘teknoloġija’ tinkludi softwer; (y) ‘territorju tal-Unjoni’ tfisser it-territorji tal-Istati Membri li għalihom huwa applikabbli t-Trattat, taħt il-kundizzjonijiet stabbiliti fit-Trattat, inkluż l-ispazju tal-ajru tagħhom. (z) ‘trasferiment ta’ fondi’ tfisser kwalunkwe tranżazzjoni li ssir f’isem dak li jħallas permezz ta’ fornitur ta’ servizz ta’ pagamenti b’mezzi elettroniċi, bil-għan li l-flus ikunu disponibbli għal min se jirċievi l-flus għand fornitur ta’ servizz ta’ pagamenti, irrispettivament jekk min iħallas u min jirċievi l-flus humiex l-istess persuna. It-termini min iħallas, prenditur u fornitur ta’ servizz ta’ pagamenti għandhom l-istess tifsira bħal fir-Regolament (KE) Nru 1781/2006 tal-Parlament Ewropew u tal-Kunsill tal-15 ta’ Novembru 2006 dwar informazzjoni dwar il-pagatur, li għandha takkumpanja t-trasferimenti ta’ fondi[12]; Kapitolu IIRestrizzjonijiet fuq l-esportazzjoni u l-importazzjoni Artikolu 2 1. Għandu jkun ipprojbit: (a) il-bejgħ, forniment, trasferiment jew esportazzjoni, dirett jew indirett, tal-oġġetti u t-teknoloġija elenkati fl-Annessi I u II, kemm jekk joriġinaw fl-Unjoni kif ukoll jekk le, lil kwalunkwe persuna fiżika jew ġuridika, entità jew korp fi, jew għal użu fl-Iran jew għal intrapriża Iranjana; (b) il-bejgħ, forniment, trasferiment jew esportazzjoni, dirett jew indirett, ta’ tagħmir li jista’ jintuża għal repressjoni interna kif elenkat fl-Anness III, kemm jekk joriġina fl-Unjoni kif ukoll jekk le, lil kwalunkwe persuna fiżika jew ġuridika, entità jew korp fi, jew għal użu fl-Iran; (c) il-parteċipazzjoni, konxja u intenzjonali, f’attivitajiet li l-objettiv jew l-effett tagħhom ikun li jaħarbu mill-projbizzjoni msemmija fil-punt (a) jew (b). 2. L-Anness I jinkludi oġġetti u teknoloġija, inkluż softwer, li huma oġġetti b’użu doppju jew teknoloġija kif definiti fir-Regolament (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-tranżitu ta’ oġġetti b’użu doppju[13], għajr għall-oġġetti u t-teknoloġija definiti fil-Kategorija 5 tal-Anness I ta’ dak ir-Regolament li mhumiex inklużi fil-listi tal-Grupp tal-Fornituri Nukleari u r-Reġim ta’ Kontroll tat-Teknoloġija tal-Missili. 3. L-Anness II jinkludi oġġetti u teknoloġija oħra li jistgħu jikkontribwixxu għal attivitajiet relatati mal-arrikkiment, l-ipproċessar mill-ġdid, jew relatati mal-ilma tqil tal-Iran, għall-iżvilupp ta’ sistemi ta’ konsenja ta’ armi nukleari, jew għat-twettiq ta’ attivitajiet relatati ma’ suġġetti oħra li dwarhom l-IAEA esprimiet tħassib jew identifikathom bħala pendenti, inklużi dawk determinati mill-Kunsill tas-Sigurtà tan-NU jew mill-Kumitat tas-Sanzjonijiet. 4. L-Annessi I u II ma jinkludux oġġetti u teknoloġija inklużi fil-Lista Militari Komuni tal-Unjoni Ewropea[14]. Artikolu 3 1. Il-bejgħ, il-forniment, it-trasferiment jew l-esportazzjoni, diretta jew indiretta, tal-oġġetti u t-teknoloġija elenkati fl-Anness IV, kemm jekk joriġinaw fl-Unjoni u kemm jekk le, lil persuna fiżika jew ġuridika, entità jew korp fl-Iran, jew għall-użu fl-Iran, jew lil intrapriża Iranjana, jirrekjedi awtorizzazzjoni minn qabel. 2. Għall-esportazzjonijiet kollha li jeħtieġu awtorizzazzjoni taħt dan l-Artikolu, tali awtorizzazzjoni tingħata mill-awtoritajiet kompetenti tal-Istat Membru fejn huwa stabbilit l-esportatur u tkun skont ir-regoli dettaljati stipulati fl-Artikolu 11 tar-Regolament (KE) 428/2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-tranżitu ta’ oġġetti b’użu doppju. L-awtorizzazzjoni tkun valida mal-Unjoni kollha. 3. L-Anness IV għandu jinkludi kwalunkwe oġġett u teknoloġija għajr dawk inklużi fl-Annessi I u II, li jistgħu jikkontribwixxu għal attivitajiet relatati mal-arrikkiment, ir-riproċessar jew ma' ilma tqil, għall-iżvilupp ta' sistemi ta’ konsenja ta’ armi nukleari, jew għat-twettiq ta’ attivitajiet relatati ma’ suġġetti oħra li dwarhom l-Aġenzija Internazzjonali dwar l-Enerġija Atomika (IAEA) esprimiet tħassib jew identifikathom bħala pendenti. 4. L-esportaturi għandhom jipprovdu lill-awtoritajiet kompetenti bl-informazzjoni rilevanti kollha meħtieġa għall-applikazzjoni tagħhom għal awtorizzazzjoni għall-esportazzjoni. 5. L-awtoritajiet kompetenti tal-Istati Membri, kif identifikati fil-websajts elenkati fl-Anness IV, m’għandhomx jagħtu awtorizzazzjoni għal kwalunkwe bejgħ, forniment, trasferiment jew esportazzjoni tal-oġġetti jew teknoloġija inklużi fl-Anness IV, jekk huma jiddeterminaw li dan il-bejgħ, forniment, trasferiment jew esportazzjoni jistgħu jikkontribwixxu għal waħda mill-attivitajiet li ġejjin: (a) l-attivitajiet tal-Iran relatati mal-arrikkiment, l-ipproċessar mill-ġdid, jew relatati mal-ilma tqil; (b) l-iżvilupp mill-Iran ta’ sistemi ta’ konsenja ta’ armi nukleari; (c) it-twettiq mill-Iran ta’ attivitajiet relatati ma’ suġġetti oħra li dwarhom l-IAEA esprimiet tħassib jew identifikathom bħala pendenti; jew (d) l-esplorazzjoni għaż-żejt u l-gass naturali, il-produzzjoni taż-żejt u l-gass naturali, l-irfinar, jew il-likwifazzjoni ta’ gass naturali minn intrapriża Iranjana. 6. Skont il-kundizzjonijiet stabbiliti fil-paragrafu 5, l-awtoritajiet kompetenti tal-Istati Membri, kif identifikati fil-websajts elenkati fl-Anness V, jistgħu jannullaw, jissospendu, jimmodifikaw jew jirrevokaw awtorizzazzjoni għall-esportazzjoni li huma jkunu diġà taw. 7. Fejn huma jirrifjutaw li jagħtu awtorizzazzjoni, jew jannullaw, jissospendu, jillimitaw sostanzjalment jew jirrevokaw awtorizzazzjoni skont il-paragrafu 5, l-Istati Membri għandhom jinnotifikaw lill-Istati Membri l-oħra u lill-Kummissjoni b’dan u għandhom jaqsmu l-informazzjoni rilevanti magħhom, waqt li jikkonformaw mad-dispożizzjonijiet rigward il-kunfidenzjalità ta’ tali informazzjoni tar-Regolament tal-Kunsill (KE) Nru 515/97 tat-13 ta’ Marzu 1997 dwar assistenza reċiproka bejn l-awtoritajiet amministrattivi tal-Istati Membri u l-kooperazzjoni bejn tal-aħħar u l-Kummissjoni biex tiġi żgurata l-applikazzjoni korretta tal-liġi dwar kwistjonijiet doganali u agrikoli[15]. 8. Qabel ma Stat Membru jagħti awtorizzazzjoni għall-esportazzjoni li tkun ġiet miċħuda minn Stat Membru ieħor jew Stati Membri oħra, skont il-paragrafu 5, għal operazzjoni essenzjalment identika u li għaliha ċ-ċaħda għadha valida, huwa għandu l-ewwel jikkonsulta lill-Istat Membru jew Stati Membri li jkunu ħarġu ċ-ċaħda kif previst fil-paragrafi 6 u 7. Jekk, wara tali konsultazzjonijiet, l-Istat Membru kkonċernat jiddeċiedi li jagħti awtorizzazzjoni, huwa għandu jinforma lill-Istati Membri l-oħra u lill-Kummissjoni b’dan, waqt li jipprovdi l-informazzjoni rilevanti kollha biex jispjega d-deċiżjoni. Artikolu 4 Għandu jkun ipprojbit li jinxtraw, jiġu importati jew trasportati mill-Iran, l-oġġetti u t-teknoloġija elenkati fl-Annessi I, II u III, kemm jekk l-oġġett ikkonċernat joriġina mill-Iran jew le. Artikolu 5 1. Għandu jkun ipprojbit: (a) li tkun ipprovduta, direttament jew indirettament, assistenza teknika relatata mal-oġġetti u t-teknoloġija elenkati fil-Lista Militari Komuni tal-Unjoni Ewropea, jew relatata mal-provvista, il-manifattura, il-manutenzjoni u l-użu ta’ oġġetti inklużi f’dik il-lista, lil kwalunkwe persuna fiżika jew ġuridika, entità jew korp fl-Iran, jew għall-użu, fl-Iran; (b) li tkun ipprovduta, direttament jew indirettament, assistenza teknika jew servizzi ta’ senserija relatati mal-oġġetti u t-teknoloġija elenkati fl-Annessi Iu II, jew relatati mal-provvista, il-manifattura, il-manutenzjoni u l-użu ta’ oġġetti elenkati fl-Annessi I u II, lil kwalunkwe persuna fiżika jew ġuridika, entità jew korp fl-Iran, jew għall-użu, fl-Iran; (c) li tkun provduta, direttament jew indirettament, assistenza teknika jew servizzi ta’ senserija relatati ma’ tagħmir li jista’ jintuża għal repressjoni interna kif elenkat fl-Anness III, lil kwalunkwe persuna fiżika jew ġuridika, entità jew korp fi, jew għall-użu fl-Iran; (d) li jkunu pprovduti, direttament jew indirettament, finanzjament jew assistenza finanzjarja relatata mal-oġġetti u t-teknoloġija elenkati fil-Lista Militari Komuni tal-Unjoni Ewropea jew fl-Anness I, II u III, inklużi b’mod partikolari l-għotjiet, is-self u l-assigurazzjoni fuq il-kreditu ta’ esportazzjoni, għal kwalunkwe bejgħ, forniment, trasferiment jew esportazzjoni ta’ dawn l-oġġetti, jew għal kwalunkwe għoti ta’ assistenza teknika relatata lil kwalunkwe persuna fiżika jew ġuridika, entità jew korp, fl-Iran jew għall-użu fl-Iran; (e) il-parteċipazzjoni, konxja u intenzjonali, f’attivitajiet li l-objettiv jew l-effett tagħhom ikun li jaħarbu mill-projbizzjonijiet imsemmija fil-punti (a) sa (d). 2. Il-forniment ta’ dan li ġej għandu jkun soġġett għal awtorizzazzjoni tal-awtorità kompetenti tal-Istat Membru kkonċernat: (a) assistenza teknika jew servizzi ta’ senserija relatati mal-oġġetti u t-teknoloġija elenkati fl-Anness IV, u għall-provvista, il-manifattura, il-manutenzjoni u l-użu ta’ dawn l-oġġetti, direttament jew indirettament lil kwalunkwe persuna, entità jew korp fl-Iran, jew għall-użu, fl-Iran; (b) finanzjament jew assistenza finanzjarja relatata mal-oġġetti u t-teknoloġija msemmija fl-Anness IV, inklużi b’mod partikolari l-għotjiet, is-self u l-assigurazzjoni fuq il-kreditu ta’ esportazzjoni, għal kwalunkwe bejgħ, forniment, trasferiment jew esportazzjoni ta’ dawn l-oġġetti, jew għal kwalunkwe għoti ta’ assistenza teknika relatata, direttament jew indirettament, lil kwalunkwe persuna, entità jew korp, fl-Iran jew għall-użu fl-Iran. 3. L-awtoritajiet kompetenti tal-Istati Membri, kif identifikati fil-websajts elenkati fl-Anness V, m’għandhom jagħtu ebda awtorizzazzjoni għat-tranżazzjonijiet imsemmija fil-paragrafu 2, jekk huma jiddeterminaw li l-azzjoni tista’ tikkontribwixxi għal waħda mill-attivitajiet li ġejjin: (a) l-attivitajiet tal-Iran relatati mal-arrikkiment, l-ipproċessar mill-ġdid, jew relatati mal-ilma tqil; (b) l-iżvilupp mill-Iran ta’ sistemi ta’ konsenja ta’ armi nukleari; (c) it-twettiq mill-Iran ta’ attivitajiet relatati ma’ suġġetti oħra li dwarhom l-IAEA esprimiet tħassib jew identifikathom bħala pendenti; jew (d) l-esplorazzjoni għaż-żejt u l-gass naturali, il-produzzjoni taż-żejt u l-gass naturali, l-irfinar, jew il-likwifazzjoni ta’ gass naturali minn intrapriża Iranjana. Artikolu 6 L-Artikolu 2(1)(a) ma japplikax għall-oġġetti li jaqgħu fl-ambitu tal-Parti B tal-Anness I, meta dawn jinbiegħu, jkunu pprovduti, ittrasferiti jew esportati lejn, jew għall-użu fl-Iran għal reattur ta’ ilma ħafif fl-Iran li beda jinbena qabel Diċembru 2006. Artikolu 7 1. L-awtoritajiet kompetenti tal-Istati Membri, kif identifikati fil-websajts elenkati fl-Anness V, jistgħu jagħtu, skont dawk it-termini u l-kundizzjonjiet li huma jqisu xierqa, awtorizzazzjoni għal tranżazzjoni relatata mal-oġġetti u t-teknoloġija msemmija fl-Artikolu 2(1) jew assistenza jew servizzi ta’ senserija msemmija fl-Artikolu 5(1), jekk jiġu sodisfatti l-kundizzjonijiet li ġejjin: (a) il-kuntratt tal-konsenja tal-oġġetti jew teknoloġija, jew għall-forniment ta’ assistenza, jinkludi garanziji xierqa għall-utent aħħari; (b) l-Iran impenja ruħu li ma jużax l-oġġetti jew it-teknoloġija kkonċernata, jew jekk applikabbli, l-assistenza kkonċernata, f’attivitajiet nukleari sensittivi għall-proliferazzjoni jew għall-iżvilupp ta’ sistemi ta’ konsenja għall-iżvilupp ta’ armi nukleari; (c) jekk it-tranżazzjoni tikkonċerna oġġetti u teknoloġija li jinsabu fil-lista tal-Grupp ta’ Fornituri Nukleari u r-Reġim ta’ Kontroll tat-Teknoloġija tal-Missili, il-Kumitat tas-Sanzjonijiet iddetermina bil-quddiem u fuq bażi ta’ każ b’każ li t-tranżazzjoni m’għandhiex b’mod ċar tikkontribwixxi għall-iżvilupp ta’ teknoloġiji b’appoġġ għall-attivitajiet nukleari tal-Iran b’riskju ta’ proliferazzjoni jew għall-iżvilupp ta’ sistemi ta’ konsenja ta’ żvilupp ta’ armi nukleari; u (d) jekk l-oġġetti u t-teknoloġija kkonċernati jistgħu jitqiesu bħala tagħmir jew teknoloġija ewlenin għall-industrija taż-żejt u l-gass naturali, l-utent aħħari mhuwiex intrapriża impenjata fl-esplorazzjoni taż-żejt u l-gass naturali, il-produzzjoni taż-żejt u l-gass naturali, l-irfinar, jew il-likwifazzjoni ta’ gass naturali, kif imsemmi fl-Artikolu 8(1). 2. L-Istat Membru kkonċernat għandu jinforma lill-Istati Membri l-oħra u lill-Kummissjoni meta jirrifjuta talba għal awtorizzazzjoni. Artikolu 8 1. Għandu jkun ipprojbit il-bejgħ, il-forniment, it-trasferiment jew l-esportazzjoni, direttament jew indirettament, tal-oġġetti u t-teknoloġija elenkati fl-Anness VI, lil kwalunkwe persuna fiżika jew ġuridika, entità jew korp fi, jew għal użu fl-Iran jew lil intrapriża Iranjana, jekk il-persuna, l-entità, il-korp jew l-intrapriża kkonċernati huma impenjati f’waħda jew aktar mill-attivitajiet li ġejjin: (a) esplorazzjoni għaż-żejt u l-gass naturali; (b) produzzjoni taż-żejt u l-gass naturali; (c) irfinar; (d) likwifazzjoni ta’ gass naturali. 2. L-Anness VI għandu jinkludi t-tagħmir u t-teknoloġija ewlenin użati fl-industriji msemmija fil-paragrafu 1. L-Anness VI m’għandux jinkludi oġġetti inklużi fil-Lista Militari Komuni tal-Unjoni Ewropea, fl-Anness I jew fl-Anness II. 3. Intrapriża li hija impenjata fil-manifattura ta’ ċerti oġġetti jew f’ċerta attività għandha titqies bħala li tinkludi intrapriża li qiegħda tipproponi li timpenja ruħha f’tali manifattura jew f’tali attività. Artikolu 9 Għandu jkun ipprojbit: (a) li tkun ipprovduta, direttament jew indirettament, assistenza teknika jew servizzi ta’ senserija relatati mal-oġġetti u t-teknoloġija elenkati fl-Annessi VI, jew relatati mal-provvista, il-manifattura, il-manutenzjoni u l-użu ta’ oġġetti elenkati fl-Anness VI, lil kwalunkwe persuna fiżika jew ġuridika, entità jew korp fl-Iran, jew għall-użu, fl-Iran jew lil intrapriża Iranjana, jekk il-persuna, l-entità, il-korp jew l-intrapriża kkonċernati huma impenjati f’waħda jew aktar mill-attivitajiet li ġejjin: (i) esplorazzjoni għaż-żejt u l-gass naturali; (ii) produzzjoni taż-żejt u l-gass naturali; (iii) irfinar; (iv) likwifazzjoni ta’ gass naturali. (b) li jkunu pprovduti, direttament jew indirettament, finanzjament jew assistenza finanzjarja relatati mal-oġġetti u t-teknoloġija elenkati fl-Anness VI, lil kwalunkwe persuna fiżika jew ġuridika, entità jew korp fl-Iran, jew għall-użu fl-Iran jew lil intrapriża Iranjana, jekk il-persuna, l-entità, il-korp jew l-intrapriża kkonċernati huma impenjati f’waħda jew aktar mill-attivitajiet imsemmija fil-punt (a); (c) il-parteċipazzjoni, konxja u intenzjonali, f’attivitajiet li l-objettiv jew l-effett tagħhom ikun li jaħarbu mill-projbizzjonijiet imsemmija fil-punti (a) u (b). Artikolu 10 1. Il-projbizzjonijiet fl-Artikolu 8(1) u 9 għandhom japplikaw għal: (a) fil-każ tal-Artikolu 8.1, tranżazzjonijiet meħtieġa minn kuntratt ta' negozju konkluż qabel is-26 ta' Lulju 2010 jew minn kuntratt jew ftehim konkluż qabel is-26 ta' Lulju 2020 u relatat ma' investiment fl-Iran li sar qabel is-26 ta' Lulju 2010; (b) fil-każ ta' Artikolu 9, l-għoti ta' assistenza mitluba minn kuntratt jew ftehim konklużi qabel is-26 ta' Lulju 2010 u relatati ma' investiment li jkun sar fl-Iran qabel is-26 ta' Lulju 2010, sakemm jintlaħqu l-kundizzjonijiet stipulati fil-punti (c) u (d), (c) il-persuna fiżika jew ġuridika, l-entità jew il-korp impenjati fit-tranżazzjoni jew biex jipprovdu assistenza bagħtu notifika dwar it-tranżazzjoni jew l-assistenza lil waħda mill-awtoritajiet kompetenti tal-Istati Membri, kif identifikati fil-websajts elenkati fl-Anness V; u (d) l-awtorità kompetenti li tirċievi n-notifika ma tkunx informat lill-applikant fi żmien 15-il jum ta' xogħol li hija tqis li l-kundizzjonijiet stabbiliti fil-punti (a) jew (b) ma jkunux ġew issodisfati. 2. Il-bejgħ, il-forniment, it-trasferiment jew l-esportazzjoni ta' oġġetti jew teknoloġija elenkati fl-Anness VI u l-għoti ta’ servizzi ta’ senserija, assistenza jew finanzjament relatati lill-Iran jew lil intrapriża Iranjana għandu jkun notifikat lil waħda mill-awtoritajiet kompetenti tal-Istati Membri, kif identifikati fil-websajts elenkati fl-Anness V, jekk il-persuna, l-entità il-korp jew l-intrapriża kkonċernata mhijiex impenjata f’waħda jew aktar mill-attivitajiet imsemmija fl-Artikolu 8(1). It-tranżazzjoni jew l-għoti ta’ servizzi, assistenza jew finanzjament għandu jkun notifikat tal-anqas 15-il jum ta' xogħol qabel ma jseħħ. Għandu jkun ipprojbit jekk l-awtorità kompetenti li tirċievi n-notifika, tinforma fi żmien 15-il jum ta' xogħol li hija tqis li huwa pprojbit skont l-Artikolu 8(1) jew 9. Kapitolu IIIRestrizzjonijiet fuq investiment Artikolu 11 1. Għandu jkun ipprojbit: (a) li jsir investiment f’intrapriża Iranjana impenjata fil-manifattura ta’ oġġetti jew teknoloġija elenkati fil-Lista Militari Komuni tal-Unjoni Ewropea jew fl-Anness I jew II; (b) li jsir investiment f’intrapriża Iranjana impenjata fil-manifattura ta’ tagħmir li jista’ jintuża għal repressjoni interna kif elenkat fl-Anness III; (c) li jsir investiment f’intrapriża Iranjana impenjata fl-esplorazzjoni jew fil-produzzjoni taż-żejt jew gass naturali, l-irfinar ta’ idrokarburi jew il-likwifazzjoni ta’ gass naturali; (d) li tiġi ffurmata intrapriża konġunta, inkorporazzjonijiet, assoċjazzjonijiet mhux inkorporati, jew kooperazzjoni fi kwalunkwe forma legali ma’ intrapriża Iranjana impenjata fl-esplorazzjoni jew fil-produzzjoni taż-żejt jew gass naturali, l-irfinar ta’ idrokarburi jew il-likwifazzjoni ta’ gass naturali; (e) li jiġi mfittex jew li jingħata effett għal kwalunkwe konċentrazzjoni fl-ambitu tat-tifsir tal-Artikolu 3 tar-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll tal-konċentazzjonijiet bejn impriżi[16] ma’ intrapriża Iranjana msemmija taħt (c); (f) il-parteċipazzjoni, konxja u intenzjonali, f’attivitajiet li l-objettiv jew l-effett tagħhom ikun li jaħarbu mill-projbizzjonijiet imsemmija fil-punti (a) sa (e). 2. Il-koperazzjoni msemmija fil-paragrafu 1(d) tinkludi: (a) koperazzjoni fi kwalunkwe forma, jew qsim ta’ spejjeż ta’ investiment, f’katina ta’ provvista integrata jew amministrata għall-konsenja ta’ żejt u gass, jew il-prodotti derivattivi tagħhom, lil swieq internazzjonali ma’ intrapriża jew impriża, sew jekk inkorporata jew le, li hija impenjata fis-settur taż-żejt u l-gass fit-territorju tal-Iran; (b) il-koperazzjoni fi kwalunkwe forma għall-iskop tal-irfinar, il-kondizzjonament jew l-ipproċessar mod ieħor ta’ materji primi jew it-trażmissjoni permezz ta’ pajplajn ta’ prodotti tas-setturi taż-żejt u l-gass fit-territorju tal-Iran ma’ intrapriża jew impriża, sew jekk inkorporata jew le, li hija impenjata fis-settur taż-żejt u l-gass fit-territorju tal-Iran; (c) koperazzjoni fi kwalunkwe forma għall-iskop li jkun iffaċilitat l-investiment fi jew jittejjeb l-użu tal-kapaċità tat-trażmissjoni għaż-żejt jew il-gass ma’ intrapriża jew impriża, sew jekk inkorporata jew le, li hija impenjata fis-settur taż-żejt u l-gass fit-territorju tal-Iran; (d) il-koperazzjoni ma’ kwalunkwe persuna ġuridika, entità jew korp fi kwalunkwe forma għall-iskop li jkun iffaċilitat l-investiment f’faċilitajiet ta’ gass naturali likwifikat fl-Iran, jew direttament jew indirettament b’konnessjoni mat-territorju tal-Iran. 3. Intrapriża li hija impenjata fil-manifattura ta’ ċerti oġġetti jew f’ċerta attività għandha titqies bħala li tinkludi intrapriża li qiegħda tipproponi li timpenja ruħha f’tali manifattura jew f’tali attività. 4. Il-Paragrafu 1 huwa bla ħsara għall-eżekuzzjoni ta’ kuntratti kummerċjali għall-provvista ta’ oġġetti jew servizzi b’kundizzjonijiet ta’ ħlasijiet kummerċjali normali u l-ftehimiet supplimentari normali b’konnessjoni mal-eżekuzzjoni ta’ dawn il-kuntratti bħal assigurazzjonijiet fuq il-kreditu ta’ esportazzjoni. Artikolu 12 1. Li jsir investiment f’intrapriża Iranjana impenjata fil-manifattura ta’ oġġetti jew teknoloġija elenkati fl-Anness IV ikunu suġġetti għal awtorizzazzjoni tal-awtorità kompetenti tal-Istat Membru kkonċernat. 2. L-awtoritajiet kompetenti tal-Istati Membri, kif identifikati fil-websajts elenkati fl-Anness V, m’għandhom jagħtu ebda awtorizzazzjoni għat-tranżazzjonijiet imsemmija fil-paragrafu 1, jekk huma jiddeterminaw li l-azzjoni tikkontribwixxi għal waħda mill-attivitajiet li ġejjin: (a) l-attivitajiet tal-Iran relatati mal-arrikkiment, l-ipproċessar mill-ġdid, jew relatati mal-ilma tqil; (b) l-iżvilupp mill-Iran ta’ sistemi ta’ konsenja ta’ armi nukleari; (c) it-twettiq mill-Iran ta’ attivitajiet relatati ma’ suġġetti oħra li dwarhom l-IAEA esprimiet tħassib jew identifikathom bħala pendenti; jew (d) l-esplorazzjoni għaż-żejt u l-gass naturali, il-produzzjoni taż-żejt u l-gass naturali, l-irfinar, jew il-likwifazzjoni ta’ gass naturali minn intrapriża Iranjana. Artikolu 13 B’deroga mill-Artikolu 11(1)(a), l-awtoritajiet kompetenti tal-Istati Membri, kif identifikati fil-websajts elenkati fl-Anness V, jistgħu jagħtu skont termini u kundizzjonijiet li huma jqisu xierqa, awtorizzazzjoni li jsir investiment, jekk jiġu sodisfatti l-kundizzjonijiet li ġejjin: (a) l-intrapriża Iranjana impenjat ruħha li tapplika garanziji xierqa għall-utent aħħari fir-rigward tal-oġġetti jew it-teknoloġija kkonċernata; (b) l-Iran impenja ruħu li ma jużax l-oġġetti jew it-teknoloġija kkonċernata f’attivitajiet nukleari sensittivi għall-proliferazzjoni jew għall-iżvilupp ta’ sistemi ta’ konsenja ta’ armi nukleari; (c) jekk l-investiment isir f’intrapriża Iranjana impenjata fil-manifattura ta’ oġġetti jew teknolġija li jinsabu fil-listi tal-Grupp ta’ Fornituri Nukleari u r-Reġim ta’ Kontroll tat-Teknoloġija tal-Missili, il-Kumitat tas-Sanzjonijiet iddetermina bil-quddiem u fuq bażi ta’ każ b’każ li t-tranżazzjoni m’għandhiex b’mod ċar tikkontribwixxi għall-iżvilupp ta’ teknoloġiji b’appoġġ għall-attivitajiet nukleari tal-Iran b’riskju ta’ proliferazzjoni jew għall-iżvilupp ta’ sistemi ta’ konsenja ta’ żvilupp ta’ armi nukleari; u (d) jekk l-oġġetti u t-teknoloġija manifatturati mill-intrapriża Iranjana jistgħu jitqiesu bħala tagħmir jew teknoloġija ewlenin għall-industrija taż-żejt u l-gass naturali, l-utent aħħari mhuwiex intrapriża Iranjana impenjata fl-esplorazzjoni taż-żejt u l-gass naturali, il-produzzjoni taż-żejt u l-gass naturali, l-irfinar, jew il-likwifazzjoni ta’ gass naturali, kif imsemmi fl-Artikolu 8(1). Artikolu 14 L-Artikolu 11(1)(c) ma japplikax għall-akkwist jew l-estensjoni ta’ parteċipazzjoni f’intrapriża Iranjana jew għall-għoti ta’ self finanzjarju jew kreditu, jekk jiġu sodisfatti l-kundizzjonijiet li ġejjin: (a) it-tranżazzjoni hija meħtieġa minn ftehim jew kuntratt milħuq qabel is-26 ta’ Lulju 2010; u (b) l-awtorità kompetenti ġiet informata b’dan il-ftehim jew kuntratt u ma kkontestatx fi żmien xahrejn li l-kundizzjoni f’(a) ġiet sodisfatta. Artikolu 15 Għandu jkun ipprojbit: (a) li jiġi aċċettat jew approvat, permezz tal-konklużjoni ta' ftehim jew bi kwalunkwe mezz ieħor, li jsir investiment minn intrapriża Iranjana waħda jew aktar jew minn persuna, entità jew korp fl-Iran, f'intrapriża impenjata fi kwaunkwe waħda mill-attivitajiet li ġejjin: (i) minjieri tal-uranju, (ii) arrikkiment tal-uranju u pproċessar mill-ġdid tal-uranju; (iii) il-manifattura ta’ oġġetti u teknoloġiji li jinsabu fil-listi tal-Grupp ta’ Fornituri Nukleari u tar-Reġim ta’ Kontroll tat-Teknoloġija tal-Missili. (b) il-parteċipazzjoni, konxja u intenzjonali, f’attivitajiet li l-objettiv jew l-effett tagħhom ikun li jaħarbu mill-projbizzjoni fil-punt (a). Kapitolu IVIffriżar ta’ fondi u riżorsi ekonomiċi Artikolu 16 1. Il-fondi u r-riżorsi ekonomiċi kollha li jappartjenu, huma l-proprjetà ta’, huma miżmuma jew huma kkontrollati mill-persuni, l-entitajiet u l-korpi elenkati fl-Anness VII għandhom ikunu ffriżati. L-Anness VII jinkludi l-persuni, l-entitajiet u l-korpi nnominati mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet skont il-paragrafu 12 tar-Riżoluzzjoni tal-Kunsill tas-Sigurtà tan-Nazzjonijiet Uniti 1737 (2006), il-paragrafu 7 tar-Riżoluzzjoni tal-Kunsill tas-Sigurtà tan-Nazzjonijiet Uniti 1803 (2008) jew il-paragrafu 11, 12 jew 19 tar-Riżoluzzjoni tal-Kunsill tas-Sigurtà tan-Nazzjonijiet Uniti 1929 (2010). 2. Il-fondi u r-riżorsi ekonomiċi kollha li jappartjenu, huma l-proprjetà ta’, huma miżmuma jew huma kkontrollati mill-persuni, l-entitajiet u l-korpi elenkati fl-Anness VIII għandhom ikunu ffriżati. L-Anness VIII għandu jinkludi persuni fiżiċi u ġuridiċi, entitajiet u korpi, mhux koperti mill-Anness VII, li, skont l-Artikolu 20(1)(b) tad-Deċiżjoni tal-Kunsill 2010/413/PESK, ġew identifikati li: (a) huma impenjati, huma direttament assoċjati ma', jew jipprovdu apoġġ għal attivitajiet nukleari ta' natura sensittiva fir-rigward tal-proliferazzjoni jew l-iżvilupp tagħha ta' sistemi li jwasslu l-armi nukleari, inkluż permezz l-involviment fl-akkwist ta' oġġetti u teknoloġija pprojbiti, jew li jkunu propjetà ta', jew ikkontrollati minn, tali persuna, entità jew korp, inkluż permezz ta' mezzi illeċiti, jew li jaġixxu f'isimhom jew taħt it-tmexxija tagħhom; (b) huma persuna fiżika jew ġuridika, entità jew korp li għenet lil persuna, entità jew korp elenkati biex jevadu jew jiksru d-dispożizzjonijiet ta’ dan ir-Regolament jew il-miżuri meħuda mill-Istat Membru jew pajjiż terz li huwa konformi mad-Deċiżjoni tal-Kunsill 2010/413/PESK jew ir-Riżoluzzjonijiet tal-Kunsill tas-Sigurtà tan-NU 1737 (2006), 1747 (2007), 1803 (2008) u 1929 (2010); (c) huma membru f'kariga għolja tal-Korp tal-Gwardja Rivoluzzjonarja Iżlamika jew persuna ġuridika, entità jew korp proprjetà ta’ jew ikkontrollat mill-Korp tal-Gwardja Rivoluzzjonarja Iżlamika jew minn wieħed jew aktar mill-membri f'karigi għolja tiegħu; (d) huma persuna ġuridika, entità jew korp li huwa proprjetà ta' jew ikkontrollat mill-Islamic Republic of Iran Shipping Lines. 3. L-ebda fondi jew riżorsi ekonomiċi ma għandhom ikunu disponibbli, direttament jew indirettament, lil jew għall-benefiċċju tal-persuni fiżiċi jew ġuridiċi, l-entitajiet jew il-korpi elenkati fl-Annessi VII u VIII. 4. Il-parteċipazzjoni, konxja u intenzjonata, f’attivitajiet li l-għan jew l-effett tagħhom hu, direttament jew indirettament, l-evażjoni tal-miżuri msemmija fil-paragrafi 1, 2 u 3 għandha tiġi pprojbita. 5. L-Annessi VII u VIII għandhom jinkludu r-raġunijiet għall-elenkar tal-persuni, l-entitajiet u l-korpi elenkati rispettivament mill-Kunsill tas-Sigurtà tan-NU jew mill-Kumitat tas-Sanzjonijiet, jew mill-Kunsill u d-dati tal-ħatra tagħhom. 6. L-Annessi VII u VIII għandhom jinkludu wkoll, fejn disponibbli, informazzjoni dwar persuni fiżiċi elenkati, għall-iskop li l-persuni kkonċernati jiġu identifikati biżżejjed. Informazzjoni bħal din għandha tinkludi biss: (a) il-kunjom u l-ismijiet, inklużi ismijiet fittizji u titli, jekk hemm; (b) id-data u l-post tat-twelid; (c) in-nazzjonalità; (d) in-numri tal-passaport u tal-karta tal-identità; (e) in-numri tat-taxxa u tas-sigurtà soċjali; (f) is-sess; (g) l-indirizz jew informazzjoni oħra dwar fejn jinsabu; (h) kariga jew professjoni. 7. L-Annessi VII u VIII jistgħu jinkludu wkoll informazzjoni kif stipulata hawn fuq dwar il-membri tal-familja tal-persuni elenkati, sakemm din l-informazzjoni hija meħtiega f’każ speċifiku għall-iskop waħdieni ta’ verifika tal-identità tal-persuna fiżika kkonċernata elenkata. Artikolu 17 B’deroga mill-Artikolu 16, l-awtoritajiet kompetenti tal-Istati Membri, kif indikat fil-websajts elenkati fl-Anness V, jistgħu jawtorizzaw ir-rilaxx ta’ ċerti fondi jew riżorsi ekonomiċi ffriżati, jekk jiġu sodisfatti l-kundizzjonijiet li ġejjin: (a) il-fondi jew ir-riżorsi ekonomiċi huma s-suġġett ta’ rahan ġudizzjarju, amministrattiv jew arbitrali stabbilit qabel id-data li fiha l-persuna, l-entita jew il-korp imsemmija fl-Artikolu 16 ġew nominati mill-Kumitat tas-Sanzjonijiet, il-Kunsill tas-Sigurtà jew mill-Kunsill jew ta’ sentenza ġudizzjarja, amministrattiva jew arbitrali li għaddiet qabel dik id-data; (b) il-fondi jew ir-riżorsi ekonomiċi ser jintużaw esklussivament biex jissodisfaw pretensjonijiet magħmula bis-saħħa ta’ tali rahan jew rikonoxxuti bħala validi b’tali sentenza, fil-limiti stabbiliti minn liġijiet u regolamenti applikabbli li jirregolaw id-drittijiet ta’ persuni li għandhom tali pretensjonijiet; (c) ir-rahan jew is-sentenza mhux għall-benefiċċju ta’ persuna, entità jew korp elenkat fl-Anness VII jew VIII; (d) ir-rikonoxximent tar-rahan jew tas-sentenza ma jmurx kontra l-politika pubblika fl-Istat Membru kkonċernat; u (e) jekk japplika l-Artikolu 16(1), il-Kumitat tas-Sanzjonijiet ġie nnotifikat mill-Istat Membru dwar ir-rahan jew is-sentenza. Artikolu 18 B’deroga mill-Artikolu 16 u sakemm il-ħlas minn persuna, entità jew korp elenkati fl-Anness VII jew VIII huwa dovut taħt kuntratt, ftehim jew obbligu li kien konkluż minn, jew irriżulta għall-persuna, entità jew korp ikkonċernat, qabel id-data meta dik il-persuna, entità jew korp kienu maħtura mill-Kumitat tas-Sanzjonijiet, il-Kunsill tas-Sigurtà jew mill-Kunsill, l-awtoritajiet kompetenti tal-Istati Membri, kif indikati fil-websajts elenkati fl-Anness III, jistgħu jawtorizzaw, taħt tali kundizzjonijiet li huma jqisu xierqa, ir-rilaxx ta’ ċerti fondi ffriżati jew riżorsi ekonomiċi, jekk jintlaħqu l-kundizzjonijiet li ġejjin: (a) l-awtorità kompetenti kkonċernata ddeterminat li: (i) il-fondi jew ir-riżorsi ekonomiċi għandhom jintużaw għall-pagament minn persuna, entità jew korp elenkati fl-Anness VII jew VIII; (ii) il-kuntratt, il-ftehim jew l-obbligu mhux ser jikkontribwixxu għall-manifattura, il-bejgħ, ix-xiri, it-trasferiment, l-esportazzjoni, l-importazzjoni, it-trasport jew l-użu ta’ oġġetti u teknoloġija elenkati fl-Annessi I, II, III u VI; u (iii) il-ħlas mhuwiex bi ksur tal-Artikolu 16(3); (b) jekk japplika l-Artikolu 16(1), l-Istat Membru kkonċernat ikun innotifika lill-Kumitat tas-Sanzjonijiet b’dik id-determinazzjoni u bl-intenzjoni tiegħu li jagħti awtorizzazzjoni, u l-Kumitat tas-Sanzjonijiet ma jkunx oġġezzjona għal dik l-azzjoni fi żmien għaxart ijiem ta’ xogħol min-notifika; u (c) jekk japplika l-Artikolu 16(2), l-Istat Membru kkonċernat ikun innotifika dik id-determinazzjoni tal-awtorità kompetenti tiegħu u l-intenzjoni tiegħu li jagħti awtorizzazzjoni lill-Istat Membru l-ieħor u lill-Kummissjoni tal-inqas ġimagħtejn qabel l-awtorizzazzjoni. Artikolu 19 1. B’deroga mill-Artikolu 16, l-awtoritajiet kompetenti tal-Istati Membri, kif identifikati fil-websajts elenkati fl-Anness V, jistgħu jawtorizzaw, taħt tali kundizzjonijiet li huma jqisu xierqa, ir-rilaxx ta’ ċerti fondi jew riżorsi ekonomiċi ffriżati jew id-dispożizzjoni ta’ ċerti fondi jew riżorsi ekonomiċi, jekk il-kundizzjonijiet li ġejjin huma sodisfatti: (a) l-awtorità kompetenti kkonċernata ddeterminat li l-fondi jew ir-riżorsi ekonomiċi huma: (i) meħtieġa biex jissodisfaw il-ħtiġijiet bażiċi tal-persuni elenkati fl-Anness VII jew VIII, u l-membri dipendenti tal-familji tagħhom, inklużi pagamenti għal ikel, kera jew ipoteka, mediċini u trattament mediku, taxxi, ħlas ta’ assigurazzjoni u ħlasijiet għall-użu ta’ servizzi pubbliċi; (ii) maħsuba esklussivament għall-ħlas ta’ onorarji professjonali raġonevoli u għar-rimbors ta’ spejjeż li huma konnessi mal-forniment ta’ servizzi legali; jew (iii) maħsuba esklussivament għall-pagament ta’ miżati jew il-ħlasijiet ta’ servizzi għaż-żamma jew il-manutenzjoni ta’ fondi jew riżorsi ekonomiċi ffriżati; u (b) jekk l-awtorizzazzjoni tikkonċerna persuna, entità jew korp elenkati fl-Anness VII, l-Istat Membru kkonċernat ikun innotifika lill-Kumitat tas-Sanzjonijiet b’dik id-determinazzjoni u bl-intenzjoni tiegħu li jagħti awtorizzazzjoni, u l-Kumitat tas-Sanzjonijiet ma jkunx oġġezzjona għal dik l-azzjoni fi żmien ħamest ijiem ta’ xogħol min-notifika. 2. B’deroga mill-Artikolu 16, l-awtoritajiet kompetenti tal-Istati Membri, kif indikati fil-websajts elenkati fl-Anness V, jistgħu jawtorizzaw ir-rilaxx ta’ ċerti fondi jew riżorsi ekonomiċi ffriżati jew id-dispożizzjoni ta’ ċerti fondi jew riżorsi ekonomiċi, wara li jkunu ddeterminaw li l-fondi jew riżorsi ekonomiċi kkonċernati huma meħtieġa għal spejjeż straordinarji, jew għall-ħlas għall-oġġetti msemmija fl-Artikolu 6 meta akkwistati għal reattur b’ilma ħafif fl-Iran li beda jinbena qabel Diċembru 2006, sakemm (a) jekk l-awtorizzazzjoni tikkonċerna persuna, entità jew korp elenkati fl-Anness VII, il-Kumitat tas-Sanzjonijiet ġie notifikat dwar din id-determinazzjoni mill-Istat Membru kkonċernat u li d-determinazzjoni ġiet approvata minn dak il-Kumitat, u (b) jekk l-awtorizzazzjoni tikkonċerna persuna, entità jew korp elenkati fl-Anness VIII, l-awtorità kompetenti nnotifikat ir-raġunijiet li fuqhom tikkunsidra li awtorizzazzjoni speċifika għandha tingħata lill-awtoritajiet kompetenti l-oħra tal-Istati Membri u lill-Kummissjoni tal-inqas ġimagħtejn qabel l-awtorizzazzjoni. 3. L-Istat Membru rilevanti għandu jinforma lill-Istati Membri l-oħra u lill-Kummissjoni dwar kwalunkwe awtorizzazzjoni mogħtija taħt il-paragrafi 1 u 2. Artikolu 20 1. L-Artikolu 16(3) ma għandux jipprevjeni lil istituzzjonijiet finanzjarji jew ta’ kreditu milli jikkreditaw kontijiet iffriżati fejn jirċievu fondi trasferiti fil-kont ta’ persuna fiżika jew ġuridika, entità jew korp, sakemm kwalunkwe żieda għal tali kontijiet tiġi ffriżata wkoll. L-istituzzjoni finanzjarja jew ta’ kreditu għandha tgħarraf bla dewmien lill-awtoritajiet kompetenti b’tali operazzjonijiet. 2. L-Artikolu 16(3) m’għandux japplika għaż-żieda fil-kontijiet iffriżati ta’: (a) imgħax jew qligħ ieħor fuq dawk il-kontijiet; jew (b) pagamenti dovuti taħt kuntratti, ftehimiet jew obbligi li ġew milħuqa jew tqajmu qabel id-data li fiha l-persuna, l-entità jew il-korp imsemmi fl-Artikolu 16 ġew nominati mill-Kumitat tas-Sanzjonijiet, il-Kunsill tas-Sigurtà jew mill-Kunsill; sakemm kwalunkwe imgħax, dħul ieħor u ħlasijiet bħal dawn huma ffriżati skont l-Artikolu 16(1) jew 16(2). 3. Dan l-Artikolu m’għandux jinftiehem bħala awtorizzazzjoni għat-trasferimenti ta’ fondi msemmija fl-Artikolu 21. Kapitolu VRestrizzjonijiet fuq trasferimenti ta’ fondi u fuq servizzi finanzjarji Artikolu 21 1. Għajr fejn ikunu ġew sodisfatti l-kundizzjonijiet tal-paragrafu 2, 3, 4 jew 6 għandu jkun ipprojbit: (a) li jingħata ordni għal trasferiment ta' fondi b'valur ta' aktar minn EUR 10 000 jew aktar lil persuna, entità jew korp fl-Iran; (b) li jiġi rċevut ordni għal trasferiment ta' fondi b'valur ta' aktar minn EUR 10 000 jew aktar minn persuna, entità jew korp fl-Iran; (c) li jiġu eżegwiti trasferimenti ta' fondi ta' valur ta' EUR 10 000 jew aktar mibdija minn persuna, entità jew korp fl-Iran, jew li jiġu eżegwiti trasferimenti ta' fondi b'valur ta' EUR 10 000 jew aktar lil persuna, entità jew korp fl-Iran. Dawn il-projbizzjonijiet għandhom japplikaw indipendentement minn jekk it-trasferiment tal-flus ikunx eżegwit f'operazzjoni waħda jew f'diversi operazzjonijiet li jkunu jidhru konnessi ma' xulxin. 2. Il-projbizzjonijiet fil-paragrafu 1 ma japplikawx għal trasferimenti ta’ fondi li huma pagamenti dovuti għall-provvista ta’ oġġetti tal-ikel jew tagħmir mediku jew għall-forniment ta’ kura tas-saħħa, jew li jsiru għal skopijiet umanitarji, sakemm it-trasferiment ta’ fondi ġie notifikat bil-miktub lil waħda mill-awtoritajiet kompetenti tal-Istati Membri, kif identifikati fil-websajts elenkati fl-Anness V. It-trasferiment ta’ fondi għandu jkun b’hekk notifikat mill-persuna fiżika jew ġuridika, l-entità jew il-korp li jagħti l-ordni għat-trasferiment ta’ fondi, jew, jekk dik il-persuna, entità jew korp li jagħti l-ordni mhuwiex fl-ambitu tal-Artikolu 36, mill-persuna fiżika jew ġuridika, l-entità jew il-korp li jirċievi u jeżegwixxi l-ordni għat-trasferiment ta’ fondi. 3. Il-projbizzjonijiet fil-paragrafu 1 ma japplikawx għal trasferimenti b’valur inqas minn EUR 40 000 għajr għal dawk imsemmija fil-paragrafu 2, jekk il-persuna fiżika jew ġuridika, l-entità jew il-korp li jagħti l-ordni, jew, fejn dik il-persuna, entità jew korp ma jaqax fl-ambitu tal-Artikolu 36, il-persuna, l-entità jew il-korp li jeżegwixxi t-trasferiment ta’ fondi jkun għarraf bil-miktub dwar it-trasferiment ta’ fondi lil waħda mill-awtoritajiet kompetenti tal-Istati Membri, kif identifikati fil-websajts elenkati fl-Anness V. 4. L-awtoritajiet kompetenti tal-Istati Membri, kif identifikati fil-websajts elenkati fl-Anness V, jistgħu jagħtu, skont dawk it-termini u l-kundizzjonjiet li huma jqisu xierqa, awtorizzazzjoni għal trasferiment ta’ fondi b’valur ta’ EUR 40 000 jew aktar, sakemm jiġi determinat li t-trasferiment ta’ fondi li ntalbet l-awtorizzazzjoni għalihom, se jikkontribwixxi għall-waħda mill-attivitajiet li ġejjin: (a) l-attivitajiet tal-Iran relatati mal-arrikkiment, l-ipproċessar mill-ġdid, jew relatati mal-ilma tqil; (b) l-iżvilupp mill-Iran ta’ sistemi ta’ konsenja ta’ armi nukleari; (c) it-twettiq mill-Iran ta’ attivitajiet relatati ma’ suġġetti oħra li dwarhom l-IAEA esprimiet tħassib jew identifikathom bħala pendenti; jew (d) l-esplorazzjoni għaż-żejt u l-gass naturali, il-produzzjoni taż-żejt u l-gass naturali, l-irfinar, jew il-likwifazzjoni ta’ gass naturali minn intrapriża Iranjana. Awtorizzazzjoni tkun ikkunsidrata li ngħatat, jekk awtorità kompetenti rċeviet talba bil-miktub għal awtorizzazzjoni, u fi żmien erba’ ġimgħat, l-awtorità kompetenti ma tkunx oġġezzjonat bil-miktub għat-trasferiment ta’ fondi. Jekk l-oġġezzjoni titqajjem minħabba li hemm investigazzjoni pendenti, l-awtorità kompetenti għandha tiddikjara dan u tikkomunika d-deċiżjoni tagħha mill-aktar fis possibbli. L-awtorizzazzjoni għandha titqies bħala mogħtija jekk ma tiġi kkomunikata l-ebda deċiżjoni fi żmien erba' ġimgħat minn meta titqajjem l-oġġezzjoni. L-Istat Membru kkonċernat għandu jinforma lill-Istati Membri l-oħra u lill-Kummissjoni meta jirrifjuta talba għal awtorizzazzjoni. 5. L-Istati Membri għandhom jgħinu lil xulxin fuq talba fejn meħtieġ għall-iskopijiet ta’ investigazzjoni. 6. Il-Paragrafu 1 m'għandux japplika fejn l-awtorizzazzjoni għal trasferiment tkun ingħatat skont l-Artikolu 17, 18 jew 19. Artikolu 22 1. Fergħat u sussidjarji ta’ istituzzjonijiet finanzjarji u ta’ kreditu li jinsabu fl-Iran li huma fl-ambitu tal-Artikolu 36, kif elenkati fl-Anness IX, għandhom jgħarrfu lill-awtorità kompetenti tal-Istat Membru fejn huma stabbiliti, kif identifikati fil-websajts elenkati fl-Anness V, dwar it-trasferimenti kollha ta’ fondi li huma għamlu jew irċevew, l-ismijiet tal-partijiet, l-ammont u d-data tat-tranżazzjoni fi żmien ħamest ijiem ta' xogħol wara li jkun sar jew riċevut it-trasferiment ta’ fondi kkonċernat. Jekk l-informazzjoni hija disponibbli, in-notifika għandha tispeċifika n-natura tat-tranżazzjoni u, fejn xieraq, in-natura tal-oġġetti koperti mit-tranżazzjoni u għandha, b’mod partikolari, tiddikjara jekk l-oġġetti humiex koperti bl-Anness I, II, III, IV jew VI ta’ dan ir-Regolament u, jekk l-esportazzjoni tagħhom hija suġġetta għal awtorizzazzjoni, tindika n-numru tal-liċenzja mogħtija. 2. Suġġetti għal, u skont l-arranġamenti dwar il-qsim ta’ informazzjoni, l-awtoritajiet kompetenti nnotifikati l-oħra għandhom mingħajr dewmien jittrażmettu din id-dejta, kif meħtieġ, sabiex jipprevjenu kwalunkwe tranżazzjoni li tista’ tikkontribwixxi għal attivitajiet nukleari b’riskju ta’ proliferazzjoni jew għall-iżvilupp ta’ sistemi ta’ konsenja ta’ armi nukleari, lill-awtoritajiet kompetenti tal-Istati Membri l-oħra fejn il-kontropartijiet għal tranżazzjonijiet bħal dawn huma stabbiliti. Artikolu 23 1. L-istituzzjonijiet finanzjarji u ta’ kreditu li jidħlu fl-ambitu tal-Artikolu 36 għandhom, fl-attivitajiet tagħhom ma’ istituzzjonijiet finanzjarji u ta’ kreditu msemmija fil-paragrafu 2, u sabiex jipprevjenu tali attivitajiet billi jikkontribwixxu għal attivitajiet nukleari b’riskju ta’ proliferazzjoni jew għall-iżvilupp ta’ sistemi ta’ konsenja ta’ armi nukleari: (a) jeżerċitaw viġilanza kontinwa fuq l-attività tal-kont, b’mod partikolari permezz tal-programmi tagħhom dwar l-għaqal tal-konsumatur u fl-obbligi tagħhom relatati mal-ħasil ta’ flus u l-finanzjament tat-terroriżmu; (b) jeħtieġu li f’istruzzjonijiet ta’ ħlasijiet l-oqsma kollha tal-informazzjoni li għandha x’taqsam mal-oriġinatur u l-benefiċjarji tat-tranżazzjoni inkwistjoni jimtlew u jekk dik l-informazzjoni mhix ipprovduta, jirrifjutaw it-tranżazzjoni; (c) iżommu r-rekords kollha tat-tranżazzjonijiet għal perjodu ta’ ħames snin u dawn għandhom ikunu disponibbli għall-awtoritajiet nazzjonali meta mitluba; (d) jekk jissuspettaw jew għandhom raġunijiet raġonevoli biex jissuspettaw li l-fondi huma relatati mal-finanzjament ta’ proliferazzjoni, għandhom immedjatament jagħmlu rapport dwar is-suspetti tagħhom lill-unità dwar intelligence finanzjarja (FIU) jew lil awtorità kompetenti oħra nnominata mill-Istat Membru kkonċernat, kif indikat fil-websajts elenkati fl-Anness V, bla ħsara għall-Artikoli 5 u 16. L-FIU jew tali awtorità kompetenti oħra sservi bħala ċentru nazzjonali għar-riċeviment u l-analiżi ta’ rapporti suspettużi ta’ tranżazzjonijiet dwar finanzjament ta’ proliferazzjoni. L-FIU jew tali awtorità kompetenti oħra jkollha aċċess, direttament jew indirettament, fuq bażi adegwata għall-informazzjoni finanzjarja, amministrattiva u tal-infurzar tal-liġi li hija teħtieġ biex twettaq sew din il-kariga, inkluża l-analiżi ta’ rapporti ta’ tranżazzjonijiet suspettużi. Ir-rekwiżiti ta' hawn fuq għal istituzzjonijiet ta' kreditu u istituzzjonijiet finanzjarji għandhom ikunu kumplimentari għal obbligi eżistenti li joħorġu mir-Regolament 1781/2006[17] u mill-implimentazzjoni tad-Direttiva 2005/60/KE. 2. Il-miżuri stilupati fil-paragrafu 1 japplikaw għal istituzzjonijiet finanzjarji u ta’ kreditu fl-attivitajiet tagħhom ma’: (a) istituzzjonijiet finanzjarji u ta’ kreditu ddomiċiljati fl-Iran; (b) fergħat u sussidjarji, li jidħlu fl-ambitu tal-Artikolu 36, ta’ istituzzjonijiet finanzjarji u ta’ kreditu li jinsabu fl-Iran, kif elenkati fl-Anness IX; (c) fergħat u sussidjarji, li ma jidħlux fl-ambitu tal-Artikolu 36, ta’ istituzzjonijiet finanzjarji u ta’ kreditu li jinsabu fl-Iran, kif elenkati fl-Anness IX; (d) istituzzjonijiet finanzjarji u ta’ kreditu li ma jinsabux fl-Iran jew ma jidħlux fl-ambitu tal-Artikolu 36 iżda li huma kkontrollati minn persuni u entitajiet li jinsabu fl-Iran, kif elenkati fl-Anness IX. Artikolu 24 1. Għandu jkun ipprojbit għal istituzzjonijiet finanzjarji u ta’ kreditu li jidħlu fl-ambitu tal-Artikolu 36 li jagħmlu kwalunkwe minn dawn li ġejjin: (a) jiftħu kont tal-bank ma’ istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew ma’ kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX; (b) jistabbilixxu relazzjoni bankarja korrispondenti ma’ istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew ma’ kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX; (c) jiftħu uffiċċju rappreżentattiv fl-Iran jew jistabbilixxu fergħa jew sussidjarja fl-Iran; (d) jakkwistaw jew jestendu parteċipazzjoni f’istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew fi kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX, jew jakkwistaw kwalunkwe interess ieħor ta’ sjieda f’tali istituzzjoni finanzjarja jew ta’ kreditu; (e) jistabbilixxu impriża konġunta ma’ istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew ma’ kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX; 2. Għandu jkun ipprojbit: (a) li jiġi awtorizzat il-ftuħ ta’ uffiċċju rappreżentattiv jew l-istabbiliment ta’ fergħa jew sussidjarja fl-Unjoni ta’ istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew ta’ kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX; (b) li jiġu negozjati jew milħuqa ftehimiet għal, jew f’isem, istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew għal, jew f’isem, kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX, li jagħmlu parti mill-ħolqien ta’ uffiċċju rappreżentattiv, fergħa jew sussidjarja fl-Unjoni; (c) li tingħata awtorizzazzjoni għall-ftuħ u t-twettiq ta’ negozju ma’ istituzzjoni ta’ kreditu jew għal kwalunkwe negozju ieħor li jeħtieġ awtorizzazzjoni minn qabel, minn uffiċċju rappreżentattiv, fergħa jew sussidjarja ta’ istituzzjoni ta’ kreditu ddomiċiljata fl-Iran, inkluż il-Bank Ċentrali tal-Iran, jew għal kwalunkwe fergħa jew sussidjarja ta’ tali istituzzjoni finanzjarja jew ta’ kreditu elenkata fl-Anness IX, jekk l-uffiċċju rappreżentattiv, il-fergħa jew is-sussidjarja ma kinux operazzjonali qabel is-26 ta’ Lulju 2010. Artikolu 25 Għandu jkun ipprojbit: (a) ix-xiri jew il-bejgħ ta’ bonds pubbliċi jew garantiti pubblikament maħruġa wara s-26 ta’ Lulju 2010, direttament jew indirettament, lil jew mingħand kwalunkwe minn dawn li ġejjin: (i) l-Iran jew il-Gvern tiegħu, il-korpi, il-korporazzjonijiet u l-aġenziji pubbliċi tiegħu; (ii) istituzzjoni finanzjarja jew ta’ kreditu li tinsab fl-Iran, inkluż il-Bank Ċentrali tal-Iran, jew kwalunkwe fergħa jew sussidjarja elenkata fl-Anness IX; (iii) persuna fiżika jew persuna ġuridika, entità jew korp li jaġixxu f’isem jew skont id-direzzjoni ta’ persuna ġuridika, entità jew korp imsemmija taħt (i), jew (ii); (iv) persuna ġuridika, entità jew korp proprjetà ta’ jew ikkontrollati minn persuna, entità jew korp imsemmija taħt (i), ii) jew (iii); (b) li persuna, entità jew korp imsemmija f’punt (a) ikunu pprovduti b’servizzi ta’ senserija fir-rigward ta’ bonds pubbliċi jew garantiti pubblikament maħruġa wara s-26 ta’ Lulju 2010; (c) li persuna, entità jew korp imsemmija f’punt (a) ikunu megħjuna sabiex joħorġu bonds pubbliċi jew garantiti pubblikament, billi jiġu provduti b’servizzi ta’ senserija, reklamar jew kwalunkwe servizz ieħor fir-rigward ta’ tali bonds. Artikolu 26 1. Għandu jkun ipprojbit: (a) li tkun provduta assigurazzjoni jew riassigurazzjonilil: (i) l-Iran jew il-Gvern tiegħu, il-korpi, il-korporazzjonijiet u l-aġenziji pubbliċi tiegħu; (ii) intrapriża Iranjana; jew (iii) persuna fiżika jew persuna ġuridika, entità jew korp li jaġixxu f’isem jew skont id-direzzjoni ta’ persuna ġuridika, entità jew korp imsemmija taħt (i) jew (ii). (b) il-parteċipazzjoni, konxja u intenzjonali, f’attivitajiet li l-objettiv jew l-effett tagħhom ikun li jaħarbu mill-projbizzjoni fil-punt (a). 2. Il-Paragrafu 1 ma japplikax għall-forniment ta’ assigurazzjoni tas-saħħa u tal-ivvjaġġar għal individwi. 3. Dan l-Artikolu jipprojbixxi l-estensjoni jew it-tiġdid ta’ ftehimiet tal-assigurazzjoni jew ta’ assigurazzjoni mill-ġdid milħuqa qabel id-dħul fis-seħħ ta’ dan ir-Regolament, iżda ma jipprojbixxix konformità ma’ ftehimiet milħuqa qabel dik id-data. Kapitolu VIRestrizzjonijiet fuq it-trasport Artikolu 27 1. Għall-prevenzjoni tat-trasferiment ta’ oġġetti u teknoloġija koperti mil-Lista Militari Komuni tal-UE jew li hemm projbizzjoni għall-provvista, il-bejgħ, it-trasferiment, l-esportazzjoni jew l-importazzjoni tagħhom minn dan ir-Regolament, l-oġġetti kollha li jiddaħħlu fi jew li joħorġu mit-territorju tal-dwana tal-Unjoni mill-Iran jew lejh, għandhom ikunu suġġetti għas-sottomissjoni ta’ informazzjoni ta’ qabel il-wasla jew ta’ qabel it-tluq lill-awtoritajiet doganali kompetenti tal-Istat Membru kkonċernat. 2. Ir-regoli li jirregolaw l-obbligu li tkun ipprovduta informazzjoni ta’ qabel il-wasla u ta’ qabel il-tluq, b’mod partikolari limiti ta’ żmien li għandhom ikunu rrispettati u dejta meħtieġa, għandhom ikunu kif determinati fid-dispożizzjonijiet rilevanti dwar id-dikjarazzjonijiet sommarji tad-dħul u l-ħruġ kif ukoll dikjarazzjonijiet doganali fir-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali Komunitarju[18] u fir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistabbilixxi dispożizzjonijiet għall-implimentazzjoni tar-Regolament (KEE) Nru 2913/92[19]. 3. Barra minn hekk, il-persuna li ddaħħal l-oġġetti fit-territorju doganali tal-Unjoni jew toħroġhom minnu, lejn jew mill-Iran, jew li tassumi r-responsabbiltà għall-ġarr tal-oġġetti lejn jew mill-Iran, jew ir-rappreżentant tagħha, għandha tiddikjara jekk l-oġġetti humiex koperti mil-Lista Militari Komuni tal-UE jew minn dan ir-Regolament u, jekk l-esportazzjoni tagħhom hija suġġetta għal awtorizzazzjoni, tispeċifika d-dettalji tal-liċenzja tal-esportazzjoni mogħtija. 4. Sal-31 ta’ Diċembru 2010 id-dikjarazzjonijiet sommarji tad-dħul u l-ħruġ u l-elementi addizzjonali meħtieġa msemmija fil-paragrafu 3 jistgħu jiġu sottomessi bil-miktub b’informazzjoni kummerċjali, jew tal-portijiet jew tat-trasport, sakemm dawn ikollhom id-dettalji meħtieġa. 5. Mill-1 ta' Jannar 2011, għandhom jitressqu l-elementi addizzjonali meħtieġa msemmija f'dan l-Artikolu: - għal oġġetti li jinġiebu fit-territorju doganali tal-Unjoni, kemm bil-miktub jew permezz ta' dikjarazzjoni sommarji tad-dħul u l-ħruġ kif xieraq, u - għal oġġetti li jittieħdu 'l barra mit-territorju doganali tal-Unjoni, jew b'dikjarazzjoni doganali jew, fejn ma tkunx meħtieġa dikjarazzjoni doganali, dikjarazzjoni sommarja tal-ħruġ. Artikolu 28 1. Il-forniment minn ċittadini ta’ Stati Membri jew mit-territorji ta’ Stati Membri ta’ servizzi ta’ bunkering jew ta’ provvista ta’ vapuri, jew kwalunkwe servizz ieħor ta’ bastimenti, lil bastimenti Iranjani għandu jkun ipprojbit fejn il-fornituri tas-servizz għandhom informazzjoni, inkluż mill-awtoritajiet doganali kompetenti fuq il-bażi tal-informazzjoni ta’ qabel il-wasla u ta’ qabel it-tluq kif imsemmi fl-Artikolu preċedenti, li tipprovdi raġunijiet raġonevoli li jkun hemm tħassib li l-bastimenti qed iġorru oġġetti koperti mil-Lista Militari Komuni tal-UE jew oġġetti li l-forniment, il-bejgħ, it-trasferiment jew l-esportazzjoni tagħhom huwa pprojbit taħt dan ir-Regolament, sakemm il-forniment ta’ tali servizzi mhuwiex meħtieġ għal skopijiet umanitarji. 2. Il-forniment minn ċittadini ta’ Stati Membri jew mit-territorji ta’ Stati Membri, ta’ servizzi tal-inġinerija jew ta’ manutenzjoni lil inġenji tal-ajru tal-merkanzija Iranjani għandu jkun ipprojbit, fejn il-fornituri tas-servizz għandhom informazzjoni, inkluż mill-awtoritajiet doganali kompetenti fuq il-bażi tal-informazzjoni ta’ qabel il-wasla u ta’ qabel it-tluq kif imsemmi fl-Artikolu preċedenti, li tipprovdi raġunijiet raġonevoli li jkun hemm tħassib li l-inġenji tal-ajru tal-merkanzija qed iġorru oġġetti koperti mil-Lista Militari Komuni tal-UE jew oġġetti li l-forniment, il-bejgħ, it-trasferiment jew l-esportazzjoni tagħhom huwa pprojbit taħt dan ir-Regolament, sakemm il-forniment ta’ tali servizzi mhuwiex meħtieġ għal skopijiet umanitarji jew ta’ sigurtà. 3. Il-projbizzjonijiet fil-paragrafu 1 u 2 japplikaw sakemm il-merkanzija tkun ġiet spezzjonata, u maqbuda jew, jekk ikun meħtieġ eliminata, skont il-każ. Kapitolu VIIRestrizzjonijiet fuq l-għoti ta’ ċerti pretensjonijiet Artikolu 29 1. Ebda pretensjoni b’konnessjoni ma’ kwalunkwe kuntratt jew tranżazzjoni fejn il-prestazzjoni ta’ dawn setgħet tkun affettwata, direttament jew indirettament, b'mod sħiħ jew parzjalment, mill-miżuri imposti mir-Regolament (KE) Nru 423/2007 jew dan ir-Regolament, inklużi pretensjonijiet għal indennità jew kwalunkwe pretensjoni oħra ta’ dan it-tip, bħal pretensjoni għal kumpens jew pretensjoni taħt garanzija, b’mod partikolari pretensjoni għal estensjoni jew ħlas ta’ bond, garanzija jew indennità, b’mod partikolari garanzija finanzjarja jew indennità finanzjarja, ta’ kwalunkwe għamla, ma għandha tiġi sodisfatta, jekk din issir minn: (a) persuni, entitajiet jew korpi nominati elenkati fl-Annessi VII, VIII u IX; (b) kwalunkwe persuna, entità jew korp ieħor fl-Iran, inkluż il-gvern Iranjan; (c) kwalunkwe persuna, entità jew korp li jaġixxu permezz ta’ jew f’isem waħda minn dawk il-persuni jew korpijiet. 2. Il-prestazzjoni ta’ kuntratt jew tranżazzjoni għandha tkun meqjusa li ġiet affettwata mill-miżuri imposti mir-Regolament (KE) Nru 423/2007 jew minn dan ir-Regolament fejn l-eżistenza jew il-kontenut tal-pretensjoni jirriżulta direttament jew indirettament minn dawk il-miżuri. 3. Fi kwalunkwe proċedura għall-infurzar ta’ pretensjoni, il-persuna li qed tfittex l-infurzar ta’ dik il-pretensjoni għandha r-responsabbiltà li tagħti prova li li-paragrafu 1 ma jipprojbixxix li pretensjoni tiġi sodisfatta. 4. Dan l-Artikolu huwa bla ħsara għad-dritt tal-persuni, l-entitajiet u l-korpi msemmija fil-paragrafu 1 għal reviżjoni ġudizzjarja tal-legalità tan-nuqqas ta’ prestazzjoni ta’ obbligi kuntrattwali fid-dawl tar-Regolament (KE) Nru 423/2007 jew ta’ dan ir-Regolament. Kapitolu VIIIDispożizzjonijiet ġenerali u finali Artikolu 30 1. Bla ħsara għar-regoli applikabbli dwar ir-rappurtar, il-kunfidenzjalità u s-segretezza professjonali, il-persuni fiżiċi u ġuridiċi, l-entitajiet u l-korpi għandhom: (a) jipprovdu immedjatament kwalunkwe informazzjoni li tista’ tiffaċilita l-konformità ma’ dan ir-Regolament, bħal kontijiet u ammonti ffriżati skont l-Artikolu 16, lill-awtoritajiet kompetenti tal-Istati Membri, kif indikati fil-websajts elenkati fl-Anness V, fejn huma residenti jew jinsabu, u għandhom jittrażmettu tali informazzjoni, direttament jew permezz tal-Istati Membri, lill-Kummissjoni; (b) jikkoperaw mal-awtoritajiet kompetenti, kif indikati fil-websajts elenkati fl-Anness V, fi kwalunkwe verifika ta’ din l-informazzjoni. 2. Kwalunkwe tagħrif addizzjonali riċevut mill-Kummissjoni b’mod dirett għandu jkun magħmul disponibbli lill-Istat Membru kkonċernat. 3. Kwalunkwe informazzjoni li tingħata jew tiġi rċevuta skont dan l-Artikolu għandha tintuża biss għall-għanijiet li għalihom tkun ġiet ipprovduta jew irċevuta. Artikolu 31 1. L-iffriżar ta’ fondi u riżorsi ekonomiċi jew ir-rifjut li wieħed jagħmel fondi jew riżorsi ekonomiċi disponibbli, magħmula bi skop tajjeb u bil-konvinzjoni li tali azzjoni hi konformi ma’ dan ir-Regolament, ma għandux joħloq responsabbiltà ta’ kwalunkwe tip minn naħa tal-persuna fiżika jew ġuridika jew l-entità jew il-korp li jkunu qed jimplimentawh, jew id-diretturi jew l-impjegati tagħhom, sakemm ma jiġix ippruvat li l-fondi u r-riżorsi ekonomiċi ġew iffriżati jew miżmuma bħala riżultat ta’ negliġenza. 2. Il-projbizzjonijiet imniżżla fl-Artikoli 5(1)(d), 5(1)(e), 9(b), 15, 16(3), 25(1)(a) u 26 m’għandhomx joħolqu responsabbiltà ta’ kwalunkwe tip minn naħa tal-persuni fiżiċi jew ġuridiċi jew l-entitajiet ikkonċernati, jekk ma kinux jafu, u ma kellhom l-ebda kawża raġonevoli biex jissuspettaw, li l-azzjonijiet tagħhom jiksru dawn il-projbizzjonijiet. 3. L-iżvelar bona fide, kif stipulat fl-Artikoli 21, 22 u 23, minn istituzzjoni jew minn persuna koperta minn dan ir-Regolament jew impjegat jew direttur ta’ tali istituzzjoni, tal-informazzjoni msemmija fl-Artikoli 21, 22 u 23 ma jinvolvix lill-istituzzjoni jew lill-persuna jew lid-diretturi jew l-impjegati tagħha b’responsabbiltà ta’ kwalunkwe tip. Artikolu 32 Il-Kummissjoni u l-Istati Membri għandhom minnufih jinformaw lil xulxin bil-miżuri meħuda taħt dan ir-Regolament u għandhom ifornu lil xulxin bi kwalunkwe informazzjoni rilevanti oħra li jkollhom għad-dispożizzjoni tagħhom b’konnessjoni ma’ dan ir-Regolament, b’mod partikolari informazzjoni fir-rigward ta’ problemi ta’ vjolazzjonijiet u infurzar u sentenzi mogħtija minn qrati nazzjonali. Artikolu 33 1. Il-Kummissjoni għandha: (a) temenda l-Anness II abbażi tad-determinazzjonijiet li jsiru mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet jew abbażi tal-informazzjoni mogħtija mill-Istati Membri; (b) temenda l-Anness IV abbażi ta’ informazzjoni mogħtija mill-Istati Membri; (c) temenda l-Anness V abbażi ta’ informazzjoni mogħtija mill-Istati Membri; (d) temenda l-Anness VII abbażi tad-determinazzjonijiet li jsiru mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet. 2. Il-Kunsill, waqt li jaġixxi b’maġġoranza kwalifikata, għandu jistabbilixxi, jirrevedi u jemenda l-lista ta’ persuni, entitajiet u korpi msemmija fl-Artikolu 16(2) u f’konformità sħiħa mad-determinazzjonijiet li jsiru mill-Kunsill fir-rigward tal-Anness II għad-Deċiżjoni tal-Kunsill 2010/413/PESK. Il-lista fl-Anness VIII għandha tiġi riveduta f’intervalli regolari u tal-inqas kull 12-il xahar. 3. Il-Kummissjoni u l-Kunsill għandhom jiddikjaraw raġunijiet individwali u speċifiċi għad-deċiżjonijiet meħuda skont il-paragrafu 1(d) u l-paragrafu 2, rispettivament, sabiex jagħtu l-opportunità lill-persuna fiżika jew ġuridika, lill-entità jew il-korp ikkonċernati biex jesprimu l-opinjoni tagħhom dwar il-kwistjoni. Fejn jiġu sottomessi osservazzjonijiet, il-Kummissjoni jew il-Kunsill għandhom jirrevedu d-deċiżjoni tagħhom u jinfurmaw b’dan lill-persuna, lill-entità jew lill-korp. 4. Il-Kummissjoni għandha tipproċessa dejta personali sabiex twettaq il-kompiti tagħha taħt dan ir-Regolament. Dawn il-kompiti jinkludu: (a) it-tħejjija ta’ emendi tal-Anness VII ta’ dan ir-Regolament; (b) Il-konsolidazzjoni tal-kontenuti tal-Annessi VII u VIII fil-lista konsolidata elettronika ta’ persuni, gruppi u entitajiet suġġetti għal sanzjonijiet finanzjarji tal-UE li hija disponibbli mill-websajt tal-Kummissjoni[20]; (c) l-ipproċessar ta’ informazzjoni dwar ir-raġunijiet għall-elenkar; u (d) l-ipproċessar ta’ informazzjoni dwar l-impatt tal-miżuri ta’ dan ir-Regolament bħall-valur tal-fondi ffriżati u informazzjoni dwar awtorizzazzjonijiet mogħtija mill-awtoritajiet kompetenti. 5. Il-Kunsill għandu jipproċessa dejta personali sabiex iwettaq il-kompiti tiegħu taħt dan ir-Regolament. Dawn il-kompiti jinkludu: (a) it-tħejjija ta’ emendi tal-Anness VIII ta’ dan ir-Regolament; u (b) l-ipproċessar ta’ informazzjoni dwar ir-raġunijiet għall-elenkar. 6. Il-Kunsill u l-Kummissjoni jistgħu jipproċessaw dejta rilevanti relatata ma’ offiżi kriminali kommessi minn persuni fiżiċi elenkati, u ma’ sentenzi kriminali jew miżuri tas-sigurtà dwar tali persuni, biss sakemm tali pproċessar huwa meħtieġ għat-tħejjija tar-raġunijiet għall-elenkar u r-reviżjoni tal-opinjonijiet dwaru espressi mill-persuna fiżika kkonċernata, suġġett għal salvagwardji speċifiċi xierqa. Tali dejta ma tkunx ippubblikata jew skambjata. 7. Għall-iskopijiet ta’ dan ir-Regolament, l-unitajiet tal-Kunsill u l-Kummissjoni elenkati fl-Anness V huma maħtura bħala “kontrollur” għall-Istituzzjoni kkonċernata fl-ambitu tat-tifsira tal-Artikolu 2(d) tar-Regolament (KE) Nru 45/2001, sabiex jiżguraw li l-persuni fiżiċi kkonċernati jistgħu jeżerċitaw id-drittijiet tagħhom skont ir-Regolament (KE) Nru 45/2001. Artikolu 34 1. L-Istati Membri għandhom jistabbilixxu r-regoli dwar penali applikabbli għal ksur ta’ dan ir-Regolament u għandhom jieħdu l-miżuri kollha meħtieġa biex jiżguraw li jiġu implementati. Il-pieni previsti għandhom ikunu effettivi, proporzjonati u dissważivi. 2. L-Istati Membri għandhom jinnotifikaw lill-Kummissjoni dwar dawk ir-regoli mingħajr dewmien wara d-dħul fis-seħħ ta’ dan ir-Regolament u għandhom jinnotifikawha dwar kwalunkwe emenda sussegwenti. Artikolu 35 1. L-Istati Membri jinnominaw l-awtoritajiet kompetenti msemmija f’dan ir-Regolament u jidentifikawhom fil-websajts elenkati fl-Anness V. L-Istati Membri għandhom jinnotifikaw lill-Kummissjoni bi kwalunkwe bidliet fl-indirizzi tal-websajts tagħhom elenkati fl-Anness V qabel jidħlu fis-seħħ tali bidliet. 2. L-Istati Membri għandhom jinnotifikaw lill-Kummissjoni dwar l-awtoritajiet kompetenti tagħhom, inklużi d-dettalji ta’ kuntatt ta’ dawk l-awtoritajiet kompetenti, mingħajr dewmien wara d-dħul fis-seħħ ta’ dan ir-Regolament u għandhom jinnotifikawha dwar kwalunkwe emenda sussegwenti. 3. Fejn dan ir-Regolament jistipula li jkun meħtieġ li l-Kummissjoni tkun notifikata, infurmata jew issir kull forma oħra ta’ komunikazzjoni magħha, l-indirizz u d-dettalji tal-kuntatt l-oħra għal tali komunikazzjoni għandhom ikunu dawk indikati fl-Anness V. Artikolu 36 Dan ir-Regolament għandu japplika: (a) fit-territorju kollu tal-Unjoni, inkluż l-ispazju tal-ajru tagħha; (b) abbord kwalunkwe inġenju tal-ajru jew kwalunkwe bastiment taħt il-ġuriżdizzjoni ta’ Stat Membru; (c) għal kwalunkwe persuna ġewwa jew barra t-territorju tal-Unjoni li tkun ċittadina ta’ Stat Membru; (d) għal kwalunkwe persuna ġuridika, entità jew korp li jkunu inkorporati jew kostitwiti taħt il-liġi ta’ Stat Membru; (e) għal kwalunkwe persuna ġuridika, entità jew korp fir-rigward ta’ kwalunkwe kummerċ imwettaq, b'mod sħiħ jew parzjalment, ġewwa l-Unjoni. Artikolu 37 Ir-Regolament (KE) 423/2007 huwa rrevokat. Ir-referenzi għar-regolament irrevokat għandhom jitqiesu bħala referenzi għal dan ir-regolament. Artikolu 38 Dan ir-Regolament għandu jidħol fis-seħħ fil-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, […] Għall-Kunsill Il-President […] ANNESS I PARTI A Oġġetti u teknoloġija msemmija fl-Artikoli 2(1)(a), 2(2), 4, 5(1)(b) u 5(1)(d) Dan l-Anness jinkludi l-oġġetti kollha u t-teknoloġija elenkati fl-Anness I għar-Regolament (KE) Nru 428/2009, kif definiti fih, għajr għal dawn li ġejjin: Oġġett mill-Anness I għar-Regolament (KE) Nru 428/2009 | Deskrizzjoni | 5A001 | Sistemi, tagħmir, komponenti u aċċessorji tat-telekomunikazzjoni, kif ġej: a. Kull tip ta’ tagħmir tat-telekomunikazzjoni li għandu xi wieħed mill-karatteristiċi, il-funzjonijiet jew il-kwalitajiet li ġejjin: 1. Iddisinjat apposta sabiex jirreżisti effetti elettroniċi tranżitorji jew effetti ta’ impulsi elettromanjetiċi, it-tnejn ikkawżati minn splużjoni nukleari; 2. Magħmul apposta sabiex jirreżisti r-radjazzjoni gamma, newtronika jew jonika; jew 3. Iddisinjat apposta sabiex jaħdem barra l-medda ta’ temperatura minn 218 K (-55°C) sa 397 K (124°C); Nota: 5A001.a.3. japplika biss għal tagħmir elettroniku. Nota: 5A001.a.2. u 5A001.a.3. ma jikkontrollawx tagħmir iddisinjat jew modifikat għall-użu abbord satelliti. b. Sistemi u tagħmir tat-telekomunikazzjoni, u komponenti u aċċessorji ddisinjati apposta għalihom, li għandhom xi waħda mill-karatteristiċi, il-funzjonijiet jew il-kwalitajiet li ġejjin: 1. Li jkunu sistemi ta’ komunikazzjoni mhux marbutin (untethered) ta’ taħt wiċċ l-ilma li għandhom xi wieħed minn dan li ġej: a. Frekwenza portanti akustika barra l-medda minn 20 kHz sa 60 kHz; b. Li jużaw frekwenza portanti elettromanjetika taħt it-30 kHz; c. Li jużaw metodi elettroniċi sabiex jiddirieġu r-raġġi; jew d. Li jużaw “lasers” jew dajowds li jarmu d-dawl (LED) b’tul ta’ mewġ ta’ ħruġ akbar minn 400 nm u anqas minn 700 nm, f’’netwerk ta’ erja lokali’; 2. Li jkunu tagħmir tar-radju li jaħdem fil-medda ta’ frekwenzi minn 1.5 MHz sa 87.5 MHz u li jkollu dan kollu li ġej: a. Previżjoni u selezzjoni awtomatika tal-frekwenzi u “rati ta’ trasferiment diġitali totali” għal kull kanal sabiex tiġi ottimizzata t-trażmissjoni; u b. Inkorporazzjoni ta’ konfigurazzjoni ta’ amplifikatur ta’ qawwa lineari li għandha l-kapaċità li ssostni sinjali multipli simultanjament bi ħruġ ta’ qawwa ta’ 1 kW jew aktar fil-medda ta’ frekwenzi ta’ 1.5 MHz jew aktar iżda inqas minn 30 MHz, jew 250 W jew aktar fil-medda ta’ frekwenzi ta’ 30 MHz jew aktar iżda mhux aktar minn 87.5 MHz, fuq “faxxa tal-frekwenza istantanja” ta’ ottava waħda jew aktar u b’kontenut ta’ ħruġ armoniku u ta’ distorsjoni aħjar minn -80 dB; 3. Li jkunu tagħmir tar-radju li juża metodi ta’ "spettru mifrux", inklużi metodi ta’ “qbiż fil-frekwenzi”, minbarra dawk speċifikati f’5A001.b.4. u li għandhom xi wieħed minn dan li ġej: a. Kodiċi ta’ tifrix programmabbli mill-utent; jew b. Faxxa tal-frekwenza trażmessa totali li tkun 100 darba jew iżjed daqs il-medda ta’ frekwenzi ta’ xi wieħed mill-kanali ta’ informazzjoni u aktar minn 50 kHz; Nota: 5A001.b.3.b. ma jikkontrollax tagħmir tar-radju ddisinjat apposta għall-użu ma’ sistemi ċellulari ċivili ta’ komunikazzjoni bir-radju. Nota: 5A001.b.3 ma jikkontrollax tagħmir iddisinjat sabiex jaħdem b’qawwa ta’ ħruġ ta’ 1 W jew inqas. 4. Li jkunu tagħmir tar-radju li juża metodi ta’ modulazzjoni ta’ medda ta’ frekwenzi ultrawiesgħa, li għandu kodiċi ta’ kanalizzazzjoni programmabbli mill-utent, kodiċi ta’ skrembiljar jew kodiċi ta’ identifikazzjoni tan-netwerk u b’xi wieħed minn dan li ġej: a. Faxxa tal-frekwenza ta’ aktar minn 500 MHz; jew b. “Faxxa tal-frekwenza frazzjonali” ta’ 20% jew aktar; 5. Li jkunu riċevituri tar-radju kkontrollati b’mod diġitali li għandhom dan kollu li ġej: a. Aktar minn 1,000 kanal; b. “Ħin għall-bdil tal-frekwenza” ta’ inqas minn 1 ms; c. Tiftix jew skennjar awtomatiku ta’ parti mill-ispettru elettromanjetiku; u d. Identifikazzjoni tas-sinjali riċevuti jew tat-tip tat-trażmettitur; jew Nota: 5A001.b.5. ma jikkontrollax tagħmir tar-radju ddisinjat apposta għall-użu ma’ sistemi ċellulari ċivili ta’ komunikazzjoni bir-radju. 6. Li jużaw funzjonijiet ta’ “proċessar tas-sinjali” diġitali sabiex jipprovdu ħruġ ta’ “kodifikazzjoni tal-vuċi” b’rati ta’ inqas minn 2,400 bit/s: Noti Tekniċi: 1. Għal ‘kodifikazzjoni tal-vuċi’ b’rati varjabbli, 5A001.b.6. japplika għall-ħruġ tal-’kodifikazzjoni tal-vuċi’ ta’ diskors kontinwu. 2. Għall-iskopijiet ta’ 5A001.b.6., ‘kodifikazzjoni tal-vuċi’ hija definita bħala t-teknika tat-teħid ta’ kampjuni tal-vuċi umana u l-konverżjoni sussegwenti ta’ dawn il-kampjuni f’sinjal diġitali, b’kont meħud tal-karatteristiċi speċifiċi tad-diskors uman. c. Kejbils tat-telekomunikazzjoni tal-fibra ottika, fibri ottiċi u aċċessorji, kif ġej: 1. Fibri ottiċi ta’ iktar minn 500 m tul, u speċifikati mill-manifattur bħala li huma kapaċi jirreżistu għal ‘test ta’ prova’ tat-tensjoni ta’ 2 x 109 N/m2 jew iżjed; Nota Teknika: ‘Test ta’ Prova’: ittestjar tal-produzzjoni on-line jew off-line li japplika dinamikament tensjoni preskritta fuq tul ta’ fibra ta’ 0.5 sa 3 m b’rata ta’ mixi ta’ 2 sa 5 m/s filwaqt li tgħaddi bejn argni ta’ dijametru ta’ madwar 150 mm. It-temperatura tal-ambjent hija 293 K (20°C) nominali u l-umdità relattiva 40%. Standards nazzjonali ekwivalenti jistgħu jintużaw għall-eżekuzzjoni tat-test ta’ prova. 2. Kejbils tal-fibra ottika u aċċessorji, iddisinjati għal użu taħt l-ilma; Nota: 5A001.c.2. ma jikkontrollax kejbils u aċċessorji tat-telekomunikazzjoni ċivili standard. N.B. 1: Għal kejbils umbiliċi ta’ taħt l-ilma, u konnetturi għalihom, ara 8A002.a.3. N.B. 2: Għal penetraturi jew konnetturi tal-qoxra tal-fibra ottika, ara 8A002.c. d. "Antenni b’arranġament f’fażijiet orjentabbli elettronikament" li joperaw ‘il fuq minn 31.8 GHz; Nota: 5A001.d. ma jikkontrollax "antenni b’arranġament f’fażijiet orjentabbli elettronikament" għal sistemi ta’ nżul bi strumenti li jissodisfaw l-istandards ICAO li jkopru sistemi ta’ nżul microwave (MLS). e. Tagħmir tar-radju li jsib id-direzzjoni li jopera fuq frekwenzi ’l fuq minn 30 MHz u li jkollu dan kollu li ġej, u l-komponenti ddisinjati apposta għalih: 1. ‘Faxxa tal-frekwenza istantanja’ ta’ 10 MHz jew aktar; u 2. Kapaċi jsib linja tad-direzzjoni (LOB) lejn trażmettituri tar-radju li mhumiex jikkoperaw b’durata tas-sinjal ta’ inqas minn 1 ms; f. Tagħmir ta’ imblokkar elettroniku ddisinjat jew modifikat sabiex b’mod intenzjonali u selettiv jinterferixxi, iċaħħad, irażżan, jiddegrada jew jisseduċi servizzi ta’ telekomunikazzjoni mobbli u li jwettaq xi wieħed minn dan li ġej, u komponenti ddisinjati apposta għalih: 1. Jissimula l-funzjonijiet ta’ tagħmir ta’ Netwerk ta’ Aċċess bir-Radju (RAN); 2. Jirrileva u jisfrutta karatteristiċi speċifiċi tal-protokoll tat-telekomunikazzjoni mobbli użat (eż., GSM); jew 3. Jisfrutta karatteristiċi speċifiċi tal-protokoll tat-telekomunikazzjoni mobbli użat (eż., GSM); N.B.: Għal tagħmir ta’ imblokkar elettroniku GNSS ara l-Kontrolli tal-Oġġetti Militari. g. Sistemi jew tagħmir ta’ lokalizzazzjoni koerenti passiva (PCL – Passive Coherent Location), iddisinjat apposta sabiex jirrileva u jsegwi oġġetti li jkunu mexjin billi jkejjel ir-riflessjonijiet tal-emissjonijiet fl-ambjent tal-frekwenzi tar-radju, ipprovduti minn trażmettituri mhux tar-radar: Nota Teknika: Trażmettituri mhux tar-radar jistgħu jinkludu stazzjonijiet bażi tar-radju kummerċjali, tat-televiżjoni jew tat-telekomunikazzjoni ċellulari. Nota: 5A001.g. ma jikkontrolla l-ebda wieħed minn dan li ġej: a. Tagħmir radjuastronomiku; jew b. Sistemi jew tagħmir, li jeħtieġu xi trażmissjoni bir-radju mill-bersall. h. Tagħmir elettroniku ddisinjat jew modifikat biex jattiva qabel il-ħin jew jimpedixxi l-inizjazzjoni ta’ Tagħmir Splussiv Improvvizzat Ikkontrollat bir-Radju (RCIED): N.B.: ARA WKOLL IL-KONTROLLI TAL-OĠĠETTI MILITARI. | 5A002 | Sistemi tas-“sigurtà tal-informazzjoni” u t-tagħmir u l-komponenti għalihom, kif ġej: a. Sistemi, tagħmir, “assemblaġġi elettroniċi” għal applikazzjoni speċifika, moduli u ċirkwiti integrati għas-“sigurtà tal-informazzjoni”, kif ġej, u komponenti ddisinjati apposta għalihom: N.B.: Għall-kontroll ta’ Sistemi Globali ta’ Navigazzjoni bis-Satellita (GNSS) li jirċievu tagħmir li jkun fih jew juża deċifrar (jiġifieri, GPS jew GLONASS), ara 7A005. 1. Iddisinjati jew modifikati sabiex jużaw “kriptografija” b’metodi diġitali li jeżegwixxu kwalunkwe funzjoni kriptografika minbarra awtentikazzjoni jew firma diġitali u li jkollhom xi wieħed minn dan li ġej: Noti Tekniċi: 1. Funzjonijiet ta’ awtentikazzjoni u firma diġitali jinkludu l-funzjoni assoċjata tagħhom ta’ ġestjoni taċ-ċwievet. 2. Awtentikazzjoni tinkludi l-aspetti kollha tal-kontroll tal-aċċess fejn m’hemm l-ebda kodifikazzjoni ta’ fajls jew test ħlief kif relatat direttament mal-protezzjoni ta’ passwords, Numri ta’ Identifikazzjoni Personali (PIN) jew dejta simili sabiex timpedixxi l-aċċess mhux awtorizzat. 3. “Kriptografija” ma tinkludix metodi ta’ kompressjoni jew kodifikazzjoni ta’ dejta “fissa”. Nota: 5A002.a.1. tinkludi tagħmir iddisinjat jew modifikat sabiex juża l-kriptografija bl-użu ta’ prinċipji analoġiċi meta din qed titħaddem b’metodi diġitali. a. “Algoriżmu simetriku” li juża tul taċ-ċavetta li jaqbeż is-56 bit; jew b. “Algoriżmu asimmetriku” fejn is-sigurtà tal-algoriżmu tkun ibbażata fuq xi wieħed minn dan li ġej: 1. Fatturizzazzjoni ta’ numri sħaħ ta’ iżjed minn 512-il bit (eż., RSA); 2. Kalkolu ta’ logaritmi diskreti fi grupp multiplikattiv ta’ kamp finit ta’ daqs ikbar minn 512-il bit (eż., Diffie-Hellman fuq Z/pZ); jew 3. Logaritmi diskreti fi grupp minbarra dak imsemmi f’5A002.a.1.b.2. ta’ aktar minn 112-il bit (eż, Diffie-Hellman fuq kurva ellittika); 2. Iddisinjati jew modifikati sabiex jeżegwixxu funzjonijiet kriptanalitiċi; 3. Mhux użat; 4. Iddisinjati apposta jew modifikati sabiex inaqqsu l-ħruġ kompromettenti ta’ sinjali li jkun fihom informazzjoni lil hinn minn dak li hu meħtieġ għall-istandards ta’ saħħa, sikurezza jew interferenza elettromanjetika; 5. Iddisinjati jew modifikati sabiex jużaw metodi kriptografiċi sabiex ikun iġġenerat il-kodiċi tat-tifrix għal sistemi ta’ “spettru mifrux”, minbarra dawk speċifikati f’5A002.a.6., inkluż il-kodiċi tal-qbiż għal sistemi ta’ “qbiż minn frekwenza għal oħra”; 6. Iddisinjati jew modifikati sabiex jużaw metodi kriptografiċi sabiex ikunu ġġenerati kodiċi ta’ kanalizzazzjoni, kodiċi ta’ skrembiljar jew kodiċi ta’ identifikazzjoni tan-netwerk, għal sistemi li jużaw metodi ta’ modulazzjoni ta’ medda ta’ frekwenzi ultrawiesgħa u b’xi wieħed minn dan li ġej: a. Faxxa tal-frekwenza ta’ aktar minn 500 MHz; jew b. “Faxxa tal-frekwenza frazzjonali” ta’ 20% jew aktar; 7. Sistemi u apparat ta’ sigurtà mhux kriptografiċi relatati mat-teknoloġija tal-informazzjoni u tal-komunikazzjoni (ICT) evalwati skont livell ta’ assikurazzjoni ogħla mill-klassi EAL-6 (livell ta’ assikurazzjoni għall-evalwazzjoni) tal-Kriterji Komuni (CC) jew ekwivalenti; 8. Sistemi ta’ kejbil għall-komunikazzjoni ddisinjati jew modifikati li jużaw mezzi mekkaniċi, elettriċi jew elettroniċi sabiex jirrilevaw l-intrużjonijiet li jsiru bil-moħbi; 9. Iddisinjati jew modifikati sabiex jużaw il-“kriptografija kwantistika”. Nota Teknika: “Kriptografija kwantistika” hija magħrufa wkoll bħala (distribuzzjoni kwantistika taċ-ċavetta) (Quantum Key Distribution — QKD). Nota: 5A002 ma jikkontrolla l-ebda wieħed minn dan li ġej: a. “Karti intelliġenti personalizzati” li għandhom xi wieħed minn dan li ġej: 1. Fejn il-kapaċità kriptografika tkun ristretta għall-użu f’tagħmir jew sistemi esklużi mill-kontroll taħt l-entrati b. sa g. ta’ din in-Nota; jew 2. Għal applikazzjonijiet ta’ użu ġenerali mill-pubbliku fejn il-kapaċità kriptografika ma tkunx aċċessibbli mill-utent u tkun iddisinjata u limitata apposta sabiex tippermetti l-protezzjoni tad-dejta personali maħżuna fihom; N.B. Jekk “karta intelliġenti personalizzata” jkollha aktar minn funzjoni waħda, l-istatus tal-kontroll ta’ kull funzjoni jkun valutat individwalment. b. Tagħmir riċevitur għax-xandir bir-radju, televiżjoni bil-ħlas jew xandir simili għal udjenza ristretta tat-tip tal-konsumatur, mingħajr kodifikazzjoni diġitali ħlief dik użata esklużivament sabiex tintbagħat l-informazzjoni tal-fattura jew li għandha x’taqsam mal-programmi lura lil dawk li jipprovdu x-xandir; c. Tagħmir fejn il-kapaċità kriptografika ma tkunx aċċessibbli għall-utent u li jkun iddisinjat u limitat apposta sabiex jippermetti xi wieħed minn dan li ġej: 1. Eżekuzzjoni ta’ “softwer” li jkun protett kontra l-ikkupjar; 2. Aċċess għal xi wieħed minn dan li ġej: a. Kontenut protett kontra l-ikkupjar maħżun fuq mezzi li jistgħu jinqraw biss; jew b. Informazzjoni maħżuna f’forma kodifikata fuq xi mezzi (eż, f’konnessjoni mal-protezzjoni tad-drittijiet ta’ proprjetà intellettwali) meta l-mezzi jkunu offruti għall-bejgħ lill-pubbliku f’settijiet identiċi; 3. Kontroll fuq l-ikkupjar ta’ dejta awdjo/vidjo protetta bid-dritt tal-awtur; jew 4. Kodifikazzjoni u/jew deċifrar għall-protezzjoni ta’ libreriji, attributi ta’ disinn, jew dejta assoċjata għad-disinn ta’ apparati b’semikunduttur jew ċirkwiti integrati; d. Tagħmir kriptografiku ddisinjat u limitat apposta għall-użu bankarju jew għal ‘tranżazzjonijiet ta’ flus’; Nota Teknika: ‘Tranżazzjonijiet ta’ flus’ f’5A002 Nota d. tinkludi l-ġbir u l-ħlas ta’ tariffi jew funzjonijiet ta’ kreditu. e. Radjutelefoni portabbli jew mobbli għal użu ċivili (eż., għal użu ma’ sistemi ta’ komunikazzjoni bir-radju ċellulari ċivili kummerċjali) li ma jkunux kapaċi jittrażmettu dejta kkodifikata direttament lil radjutelefoni jew tagħmir oħrajn (minbarra t-tagħmir tan-Netwerk ta’ Aċċess bir-Radju (RAN)), jew li jgħaddu dejta kkodifikata permezz ta’ tagħmir tar-RAN (eż, il-Kontrollur tan-Netwerk tar-Radju (RNC — Radio Network Controller) jew il-Kontrollur tal-Istazzjon Bażi (BSC — Base Station Controller); f. Tagħmir tat-telefon bla fili li ma jkunx kapaċi jikkodifika min-naħa għall-oħra fejn il-medda effettiva massima ta’ operazzjoni bla fili mhux imsaħħa (jiġifieri, qabża waħda mhux ri-trażmessa bejn it-terminal u l-istazzjon bażi) tkun inqas minn 400 metru skont l-ispeċifikazzjonijiet tal-manifattur; jew g. Radjutelefoni portabbli jew mobbli u apparat wireless tal-klijenti simili, għal użu ċivili, li jimplimentaw biss standards kriptografiċi ppubblikati jew kummerċjali (minbarra l-funzjonijiet kontra l-piraterija, li jistgħu ma jkunux ippubblikati) u, kif ukoll, li jissodisfaw id-dispożizzjonijiet tal-paragrafi b. sa d. tan-Nota dwar il-Kriptografija (Nota 3 fil-Kategorija 5 - Parti 2) li jkunu ġew adattati għal applikazzjoni speċifika tal-industrija ċivili b’elementi li ma jaffettwawx il-funzjonalità kriptografika ta’ dan l-apparat mhux adattat oriġinali. h. Tagħmir iddisinjat apposta għall-manutenzjoni ta’ radjutelefoni portabbli jew mobbli u apparat simili bla fili tal-klijenti li jissodisfaw id-dispożizzjonijiet kollha tan-Nota dwar il-Kriptografija (Nota 3 fil-Kategorija 5, Parti 2), fejn it-tagħmir ta’ manutenzjoni jissodisfa dan kollu li ġej: 1. Il-funzjonalità kriptografika tat-tagħmir ta’ manutenzjoni ma tistax tinbidel faċilment mill-utent tat-tagħmir; 2. It-tagħmir tal-manutenzjoni huwa ddisinjat għall-installazzjoni mingħajr aktar sostenn sostanzjali mill-fornitur; u 3. It-tagħmir ta’ manutenzjoni ma jistax ibiddel il-funzjonalità kriptografika tal-apparat li tkun qed issirlu manutenzjoni; i. Tagħmir bla fili għal “netwerk ta’ erja personali” li jimplimenta biss standards kriptografiċi ppubblikati jew kummerċjali u fejn il-kapaċità kriptografika hija limitata għal firxa ta’ tħaddim nominali ta’ mhux aktar minn 30 metru skont l-ispeċifikazzjonijiet tal-manifattur. | 5B001 | Tagħmir, komponenti u aċċessorji għall-ittestjar, l-ispezzjoni jew il-produzzjoni tat-telekomunikazzjoni, kif ġej: a. Tagħmir u komponenti jew aċċessorji ddisinjati apposta għalih, iddisinjati apposta għall-“iżvilupp”, il-“produzzjoni” jew l-“użu” ta’ tagħmir, funzjonijiet jew kwalitajiet, speċifikati f’5A001; Nota: 5B001.a. ma jikkontrollax tagħmir ta’ karatterizzazzjoni ta’ fibra ottika. b. Tagħmir u komponenti jew aċċessorji ddisinjati apposta għalih, iddisinjati apposta għall-“iżvilupp” ta’ xi tagħmir tat-trażmissjoni jew tal-iswiċċjar tat-telekomunikazzjoni minn dan li ġej: 1. Tagħmir li juża metodi diġitali ddisinjat sabiex jopera b’“rata ta’ trasferiment diġitali totali” li taqbeż il-15 Gbit/s; Nota Teknika: Għat-tagħmir tal-iswiċċjar ir-“rata ta’ trasferiment diġitali totali” titkejjel fil-port jew fil-linja tal-ogħla veloċità. 2. Tagħmir li juża “laser” u li jkollu xi wieħed minn dan li ġej: a. Tul ta’ mewġa tat-trażmissjoni ta’ aktar minn 1750 nm; b. Iwettaq “amplifikazzjoni ottika” bl-użu ta’ amplifikaturi tal-fibra fluworida miżjuda bil-praseodimju (PDFFA); c. Juża metodi ta’ trażmissjoni ottika koerenti jew individwazzjoni ottika koerenti (imsejħin ukoll metodi ottiċi eterodini jew omodini); jew d. Juża metodi analoġiċi u għandu faxxa tal-frekwenza ogħla minn 2.5 GHz; Nota: 5B001.b.2.d. ma jikkontrollax tagħmir iddisinjat apposta għall-“iżvilupp” ta’ sistemi ta’ televiżjoni kummerċjali. 3. Tagħmir li juża “swiċċjar ottiku”; 4. Tagħmir tar-radju li juża metodi ta’ Quadrature-Amplitude-Modulation (QAM) ’il fuq mil-livell 256; jew 5. Tagħmir li juża “senjalazzjoni b’kanal komuni” li jopera f’modalità ta’ operazzjoni mhux assoċjata. | 5B002 | Tagħmir għall-ittestjar, l-ispezzjoni u l-"produzzjoni" tas-"sigurtà tal-informazzjoni", kif ġej: a. Tagħmir iddisinjat apposta għall-“iżvilupp” jew il-“produzzjoni” ta’ tagħmir speċifikat f’5A002 jew 5B002.b.; b. Tagħmir għall-kejl iddisinjat apposta sabiex ikunu evalwati u vvalidati l-funzjonijiet tas-“sigurtà tal-informazzjoni” ta’ tagħmir speċifikat f’5A002 jew ta’ “softwer” speċifikat f’5D002.a jew 5D002.c. | 5D001 | “Softwer” kif ġej: a. “Softwer” iddisinjat apposta jew modifikat għall-“iżvilupp”, il-“produzzjoni” jew l-“użu” ta’ tagħmir, funzjonijiet jew elementi, speċifikati f’5A001; b. “Softwer” iddisinjat apposta jew modifikat sabiex isostni “teknoloġija” speċifikata f’5E001; c. “Softwer” speċifiku ddisinjat apposta jew modifikat sabiex jipprovdi karatteristiċi, funzjonijiet jew elementi ta’ tagħmir, speċifikat f’5A001 jew 5B001; d. “Softwer” iddisinjat apposta jew modifikat għall-“iżvilupp” ta’ xi tagħmir tat-trażmissjoni jew tal-iswiċċjar tat-telekomunikazzjoni minn dan li ġej: 1. Tagħmir li juża metodi diġitali ddisinjat sabiex jopera b’“rata ta’ trasferiment diġitali totali” li taqbeż il-15 Gbit/s; Nota Teknika: Għat-tagħmir tal-iswiċċjar ir-“rata ta’ trasferiment diġitali totali” titkejjel fil-port jew fil-linja tal-ogħla veloċità. 2. Tagħmir li juża “laser” u li jkollu xi wieħed minn dan li ġej: a. Tul ta’ mewġa tat-trażmissjoni ta’ aktar minn 1,750 nm; jew b. Juża metodi analoġiċi u għandu faxxa tal-frekwenza ogħla minn 2.5 GHz; Nota: 5D001.d.2.b. ma jikkontrollax “softwer” iddisinjat apposta jew modifikat għall-“iżvilupp” ta’ sistemi ta’ televiżjoni kummerċjali. 3. Tagħmir li juża “swiċċjar ottiku”; jew 4. Tagħmir tar-radju li juża metodi Quadrature-Amplitude-Modulation (QAM) ‘il fuq mil-livell 256. | 5D002 | “Softwer” kif ġej: a. “Softwer” iddisinjat apposta jew modifikat għall-“iżvilupp”, il-“produzzjoni” jew l-“użu” ta’ tagħmir speċifikat f’5A002 jew ta’ “softwer” speċfikat f’5D002.c.; b. “Softwer” iddisinjat apposta jew modifikat sabiex isostni “teknoloġija” speċifikata f’5E002; c. “Softwer” speċifiku, kif ġej: 1. “Softwer” li jkollu l-karatteristiċi, jew li jeżegwixxi